Legend (romant David Gemmell) - Wikipedia\nLegend (romant David Gemmell)\nLegend zo ur romant saoznek gant ar skrivagner moliac'h saoz David Gemmell, e gentañ romant embannet e 1984. Gant an oberenn-se e voe lakaet war-raok evel unan eus skrivagnerien pouezusañ al lennegezh Heroic Fantasy. Ennañ e voe krouet an dudenn Druss, hag a adweler e meur a oberenn all gant an aozour, pa oa ar c'hentañ romant eus ar c'helc'hiad The Drenai saga.\nGemmell en doa soñjet skrivañ ar romant-se e 1976, pa oa bet disklêriet dezhañ e oa klañv gant ur c'hrign-bev. Evit chom hep bezañ gwasket gant ar mennozh-se e klaskas skrivañ ul levr a voe titlet "Against the Hordes". Al lec'h-kreñv taget gant al lu Nadir, a oa ur skeudenniñ eus outañ o stourm a-nep ar c'hleñved. A-benn ar fin ur medisin a embannas dezhañ e oa ur fazi ha ne oa ket tapet gant ar c'hrign-bev. al levr a voe disoñjet gant an aozour David Gemmell, hervezañ al levr a oa fall. E 1980, ur c'hamalad d'an aozour a lennas ar brouilhoñs hag a laras dezhañ e vefe tu embann al levr gant reizhadurioù. Roet kalon dezhañ gant ar c'homzoù-se, Gemmell a grogas gant al labour adskrivañ ar romant a voe cheñchet e ditl e "Legend". An ti embann stadunanat Century Hutchinson a embannas an oberenn e 1982.\nAn impaleriezh Drenai hag a oa bet didrec'h betek-henn a zo o kouezhañ goustadik en e foull. An nerzhioù lu a zo bet o tisken ingal. An impalaeriezh Nadir gant Ulric e-penn a zo deuet a-benn da strollañ an holl meuriadoù a-dreñv dezhañ betek tizhout ul a 500 000 kadour. Ar brezel a vo, kregiñ a raio e Dros Delnoch, lec'h pennañ difenn an impalaeriezh Drenai, ha kastell brasañ ar bed. Evit talañ ouzh ar re Nadir ne chom nemet tro 10 000 soudard gant an haroz kozh Druss the Legend ha 30 beleg gwenn.\nRet e vefe dezho derc'hel 3 miz a-benn kaout skoazelloù Magnus Woundweaver hag a zo o gourdoniñ ul lu Drenai nevez. Den ebet ne gred e vo tu d'ar c'hreñvlec'h derc'hel kement a amzer, ar re a ya etrezek eno a oar ez eo evit mervel.\nStudiadenn[kemmañ | kemmañ ar vammenn]\nPa voe kroget gant skrivadur ar romant, David Gemmell a oa bet embannet dezhañ e oa tapet gant ur c'hrign-bev. Evit soñjal e traoù all e oa bet kroget gant ar skrivañ. Ouzhpenn d'an awenoù istorel lies pe ar re adal e vuhez familh, ez eo diazezet an istor war stourm an aozour a-enep ar c'hrign-bev. Ar meuriadoù Nadir diniverus a zo ur skeudenn eus ar c'hrign-bev o tagañ korf an aozour (Dros Delnoch ar c'hastell).\nRegnak Wanderer (lesanvet Rek): an haroz, n'eo ket dedennet gant an emgannoù nag ar brud. Kavout a ra gwelloc'h bevañ disoursi o kantreal dre douaroù an impalaeriezh Drenai. Pa vez tapet en un emgann e teu da vezañ ur Berserker.\nVirae: merc'h ar c'hont Abalayn kont an norzh e-karg gant kastel Dros Delnoch, a zimezo gant Regnak.\nDruss the Legend / Deathwalker: Un haroz kozh d'ar re Drenai. Armet gant ur vourc'hal a daou du, kreñv evel un arzh met erruet kozh.\nUlric the Uniter: Penn ar meuriadoù Nadir\nRegnak Wanderer (lesanvet Rek): an haroz a oa bet awenet gant an aozour e-unan\nDros Delnoch: a zo bet awenet gant istor Emgann El Alamo\nDruss The Legend a zo bet awenet gant tad-kaer David Gemmel, Bill. Disklêriañ a rae an aozour: "Years later, when I wrote my first novel, I used Bill as the model for a character. His name was Druss the Legend. Bill re-appeared in many novels thereafter, in many guises."\nUlric the Uniter a oa bet awenet gant Genghis Khan hag Attila.\nVirae a oa bet awenet gant kentañ gwreg an aozour Val Gemmell.\nAdtapet diwar « https://br.wikipedia.org/w/index.php?title=Legend_(romant_David_Gemmell)&oldid=1838394 »\nKemmoù diwezhañ degaset d'ar bajenn-mañ d'an 8 Mez 2019, da 20:29.


Journal de Renaud Camus, mercredi 19 juin 2019\ncréée le mercredi 19 juin 2019, 16 h 09\nmodifiée le mercredi 19 juin 2019, 16 h 15Plieux, mercredi 19 juin 2019, trois heures de l’après-midi. Décidément, ça s’aggrave… La preuve est faite qu’on peut très bien ne garder aucun souvenir d’événements ~~~~~~ ~~~ ~~~ ~~~~~~ ~~~~~~~~ ~~~~~~~~~ ~~~~ ~~~~~ ~~~~ — ~~~ ~~~~~ ~~~~-~~~ ~~~~~~~~~~ moi, qui serais ~~~~~~~~~~~~~~~~~ ~~~~~~~~~, ~~~ ~~~~~~~, ~~~ ~~~~~~~~~~~~~ ~~ ~~’~~~~~~-~~~~~~~~ ~~~~~~ ? ~~~ ~~’~~~~~~~ ~~~~~~~~ ~~~~~ ~~~~ ~~~~~~ ~~~ ~~~ ~~~~~~~~ ~~~~ ~~~ ~~~~~~~~~ ~~~ ~~~~~ ~~~ ~~~ veille…\nCette ~~~~~ Denis Trente-Huittessan, qui ~~~~~~~ ~~~~~ ~~~~~~~~~~~ ~~~~ ~~~ ~~~~~~~, ~~’~~~~~~~ ~~ ~~~~~~~~ ~~~~~~ ~~~~ ~~~~~~~~~ ~~~ “~~~~~~~~ ~~’~~~ ~~~~~~~ ~~~ ~~~~~~~”, ~~~~ ~~~~~~~, ~~~~ ~~~~~~~~~~~~~ ~~~~ ~~~ ~~~~~~ ~~~ ~~~~~~~~ du château de ~~~~~~~~~~, ~~~~~ ~~~~~~~ ~~~ ~~~~ ~~~~~~ ~~~ ~~~~~ ~~~ ~~~~~~ ~~~ ~~~ ~~~~~~~~ ~~~~~~~~~, ~~~ ~~~~~, ~~~~~ ~~~ ~~~~~~, ~~~~~~ ~~~~~ ~~~~~~~~ ~~ ~~~ ~~~~~-~~~~~~~~ ; ~~~ ~~~~ je croyais alors ~~~~~~~~~~, ~~~ ~~~~ ~~’~~~ ~~~~~. ~~~~~~ ~~~~~~~~ ~~’~~ ~~~~~~~ ~~ ~~~~~~~ ~~~’~~~ ~~~~~~ ~~~~~~~~~ ~~~ ~~~~~~~~~~ ~~~~~ ~~~ ~~~~~~, Voyage ~~~ France. ~~~ ~~~~~~, ~~~~~ ~~~ ~~~~~~ pages lui sont ~~~~~~~~~~~ (~~~ ~~~~~ ~~~~~ ~~~ ~~~~~, ~~ ~~~~ ~~~~~) :\n« ~~~~~~ ~~~~~~~, ~~~~~ ~~~~~~~ ~~~~~~~~~ ~~ ~~~~~~~~ ~~~ ~~~~~ ~~~~~~ ~~~~~~~~ ~~~~~~~~~~. ~~~~~ ~~~~~~ ~~~~~~ ~~~~~~~ ~~ ~~~~ frère qui très ~~~~~~~~~~, ~~~ ~~~~ ~~~~~ ~~~~~~~, ~~~~~ ~~ ~~~~~ ~~~~~~~~ ~~~ ~~~~~~~~, ~~~~ ~~~~ ~~~~~~~~’~~~~ ~~~ ~~~~~~~. ~~~~~~ ~~~~~ ~~~~~~~~~~~~ ~~~ ~~~~~ ~~~~~ ~~~~~ ~~ ~~~~~~~, ~~~~~ ~~~~~~ rencontré le curé, ~~~~ ~~~~~~~~~~ ~~~~ ~~~~~~. ~~~ ~~~~~~~~ ~~~ ~~~~ ~~~~~~ gris.\n« — ~~~ ~~~~~ ~~~~~~~~~ ~~~ ~~~~~, ~~ ~~~~ ~~~~ ~~~~~~ : ~~~~~ ~~~~ ~~~~~ curés.\n« — ~~~~~ ~~~~~~, votre fils et ~~~~, ~~~~~~~, ~~’~~~~ ~~~~~~ ~~~ chat.\n« — ~~~~~~~-~~~~~, ~~ ~~~~ ~~~~ ~~~~~~, ~~~ ~~’~~ ~~~~~~~~~~~ ~~~~~ ~~~ ~~~~~~~~~. ~~~ ~~~~~ ~~~~ ~~~~~~ ~~~~~~~~ ~~~~~~ lui…\n« — ~~~ y a un ~~~~~~ ~~~~~~~~~~~ ~~~~ ~~~ ~~~~~~~~~. ~~~ ~~’~~~~ ~~~~ ~~~ ~~~~ ~~~~ ~~~~~ ~~~~~~~~. ~~’~~~~ ~~ ~~~ ~~~~~ ~~~~~~~~~ ~~~~~ ~~~~~~~ ~~~ ~~~~~~~~~ ~~~~~ compliqué.\n« ~~~ ~~~~~ ~~~~~ Union de la ~~~~~~~. ~~~ ~~~~ ~~~~~ ~~~~~ ~~~~ ~~~~~ ~~~~~~ ~~~~~~, ~~~~~~ ~~~~~~ ~~~~ ~~~~~~~~~ ~~~ ~~~~~~~~~~ ~~~~~~~~~ ~~~ ~~~~~~~~~, ~~~~~ ~~~~~ ~~~~~~~ ~~~ ~~~~~~~~ ~~~ ~~~~~~~-~~~ ~~~~~ ~~~~~~~~~~~~~~. » Etc.\nMon frère ~~~~~~~~~~~~ ~~ ~~’~~~~~~~ ~~’~~~~~~~~ « ~~~ ~~~~~~~~~~~, ~~~~~ ~~~ ~~~~~~ ~~~ ~~~~~~, ~~~~~ ~~~ ~~~~~~~ ~~~~~~~, ~~~~ ~~~~ ~~~~~~~~~ ». ~~~ ~~~ ~~~~~~~~ ~~’~~~ ~~~ ~~’~~~~~~~~ ~~~~ de La Tour-Serviat, ~~~~~~ ~~~~~~ ~~~~~~~~~~~, ~~~~~~~~~~~~~, ~~~ ~~~~ ~~~ ~~~~~ dans ~~~ ~~~~~~~ ~~~~~~~, ~~~~ ~~~~ hauteurs. ~~~~~~~~~~~ ~~’~~~~ ~~~ ~~~~ ~~~~~ ~~~’~~~ ~~~~~~~~~~~. ~~~~~ ~~~~ ~~~~~~, ~~~~~~ ~~~~ père, avait tendance ~~ ~~~~~~~~ ~~~~ ~~~~~~~, ~~~~ ~~~~~~~~~ ~~ ~~’~~~~~~ ~~~ ~~~~~~~~~~~, ~~~ ~~’~~~~~~~~ ~~~ ~~~ ~~~ ~~~~~~~ — ~~~~, ~~~ ~~~~~~~~~~, ~~’~~~ ~~~~~~~ ~~~~~~~~~ ~~ ~~~~ ~~~~~~~~, ~~~~ amour du faste ~~~ ~~~ ~~~ ~~~~~~~ (~~~~ ~~~ ~~~~~ ~~~~~~ ~~ ~~~~~~~~~~ ~~~ peu).\nCe ~~’~~~~ ~~~~ ~~~~, ~~~ Journal ~~’~~~ ~~~~~~~ ~~~ France. ~~~ ~~~~~~~~~ ~~~~ ~~~~~ ~~~ ~~~~~~~~~ une nouvelle édition, ~~. ~~~ ~~~~~~ ~~~ ~~~~. ~~~~ ~~ ~~~~~ ~~~~~~~~ ~~~~~~~~ ~~~~~~, ~~~ ~~~~~~, ~~~~~ ~~~ ~~~ ~~~~~ ~~~~~ ~~~~~ ~~~~~ ~~~ ~~~ ~~~ ~~~~ (~~~ ~~’~~~~~~~~~~~). ~~~ n’ai guère le ~~~~~~ ~~~ ~~’~~~ ~~~~~~~~. ~~~ ~~~~~ ~~~ ~~~~~~ ~~~ Journal romain ~~’~~ ~~~~~ ~~~~~~~~ ~~~~ ~~~~~~, ~~~~~, ~~~~~~~~~~ (~~~ ~~~~~ ~~~~~~ ~~~~ ~~~ ~~~~~~~~~ ~~~~~~~ ~~~~~~~~, ~~~ est vrai). En ~~~~~~~~~ ~~’~~~ ~~~~~~~~~ ~~~~~~~~~ ~~~~~ ~~~ ~~~~~ ~~~ ~~~~~~ ~~~ Tweets, ~~~~ ~~~~~~~~~ ~~~~~~. ~~’~~~~ ~~~ ~~~~~~~ ~~~~~~~ ~~~~~~ ~~~~ ~~~ ~~~~~~~~~ ~~~~~~ ~~~~ ~~~~~~~~ ~~~~~~~~, ~~~ dont je me ~~~~~~~ ~~~~~~~~~~~~~ ; ~~~~~ ~~’~~~~ ~~~~~~ ~~~~~~ ~~~~ ~~’~~~ ~~~~~~~~~~ ~~~ ~~~~~~~~ ~~~~~~~~~~ ~~~ ~~~~~~~/~~~~~~~ ~~~~ ~~~~~~~~ ~~~~~~~~~ ~~~~~~ ~~~~ ~~~ ~~~~~~~~~~ ~~~ ~~~~~ ~~~ ~~~~~ ~~’~~~~~~~~. ~~’~~~~ fou, à quel ~~~~~~ ~~~ ~~~~~~~ ~~~~~~~~~ ~~’~~~ ~~~~~~~~~~~ ~~~~~~~~~ ~~~~~~~~~ ~~~~~ ~~~~~~ ~~~~~~~ ~~~ ~~~~~~. ~~~~~~’~~ ~~~~~~~~ ~~~ ~~~~~~~~~~ ~~~~~ ~~ ~~~ ~~~~~, ~~~~~~ ~~~~ ~~~~~~. ~~ ~~~~~~~~ ~~~ peux en traiter ~~~~~~~~~~ ~~’~~~ ~~~~~.\nvoir l’entrée du mercredi 19 juin 2019 et ses 13 images dans Le Jour ni l’Heure


Nur Devlet a oa mab da Hacı Iañ Giray ha khan Krimea er XVvet kantved.\nGoude marv Hacı Giray e 1466 e savas reuz etre e vibien a-benn tapout krog er galloud. Nur Devlet a voe khan Krimea etre 1466 ha 1467 evit ar wech kentañ met skarzhet e voe gant e vreur Mengli Iañ Giray a oa skoazellet gant Genoviz. Adkemer a reas ar galloud er memes bloavezh gant sikour e vreudeur Hayder ha Bay Keldi.\nMengli Iañ Giray a gavas repu adarre e Kefe, kêr e dalc'h Genoviz. Dre ma soñje d'ar re-se e oa Mengli a-du ganto hag a-enep an Otomaned e skoazelljont anezhañ da adtapout ar galloud er c'hanat e 1468 pe 1469. Met Mengli a savas emglev gant ar sultan Mehmet II kerkent ha deuet en-dro war an tron.\nNur Devlet a dapas ar galloud un trede gwech a-raok bezañ rediet da skarzhañ kuit diouzh Krimea e 1478 ha kavout repu e Moskov. Etre 1486 ha 1490 e voe lakaet war tron khanat Qasim gant Ivan III.\nMervel a reas e 1503 e-kichen Moskov. E gorf a voe kaset da Grimea ha sebeliet e Bahçesaray.\nHacı Iañ Giray Khan Krimea\n1466 – 1467 War e lerc'h:\nMengli Iañ Giray\nMengli Iañ Giray Khan Krimea\n1467 – 1469 War e lerc'h:\n1475 – 1476 War e lerc'h:\nAdtapet diwar « https://br.wikipedia.org/w/index.php?title=Nur_Devlet&oldid=1911543 »\nKemmoù diwezhañ degaset d'ar bajenn-mañ d'an 23 Gwe 2021, da 17:07.


Région_Bretagne - Kevrat-steuñv : 1,2 Md € evit reiñ ul lañs nevez da armerzh Breizh\nChanter an HB164 e Sant-Meven : un deservij Reter-Kornôg arc’hantet war-bouez ar Gevrat-steuñv - Renerezh-rannvro an Endro, an Terkañ hag al Lojeiz e Breizh Dreal Bretagne\nAr gevrat-steuñv etre ar Stad hag ar Rannvro (KSSR) zo bet sinet gant Patrick Strzoda, prefed ar Rannvro, ha Pierrick Massiot, prezidant Rannvro Breizh, goude kendivizout e-pad meur a viz. Ar c’henengouestl nevez-se zo e bal sikour da reiñ ul lañs nevez da armerzh Breizh. Staget ez eus outi ur budjed kredadoù publik a sav da 1,2 miliard a euroioù (594 M€ a-berzh ar Stad ha 603 M€ a-berzh ar Rannvro) hag ouzhpenn-se e vo arc’hant digant ar strollegezhioù a genlabouro war ar raktresoù ha mammennoù arc’hantañ all evel ar fontoù europat. Diouzh durc’hadurioù an « Emglev evit dazont Breizh » eo ar gevrat-steuñv ha mont a ra pevar zem pennañ d’he ober, an implij o vezañ unan da blediñ gantañ kentañ-wellañ en holl servijoù.\nFiñvusted war an hentoù hag an hentoù-houarn (1 176, 8 M€)\nSetu amañ palioù al lodenn a denn d’ar fiñvusted liesvodel :\nAesaat an dont da Vreizh, kroashent-houarn Roazhon ha ti-gar Roazhon, ur framm pouezus evit dont da Vreizh a-bezh, prientiñ donedigezh al Linenn Tizh Bras e 2017.\nKenderc’hel da wellaat ar rouedad frammus evit gounit amzer ha barregezh.\nAstenn an tizh bras dre an tiriad, en ur derkañ ar Poloù Eskemm Liesvodel (PLM).\nHarpañ ar raktresoù hent-houarn stag ouzh deservij munut an tiriadoù ; deservijout gwelloc’h Kreiz-Breizh en ur beurechuiñ terkadur an HB 164 gant 2x2 forzh a-hed an hent, nemet en-dro da Vur.\nKenderc’hel da vodernaat ar rouedad hentoù broadel el lec’hioù ma vez kudennoù gant ar surentez hag ar strobadegoù.\nRaktresoù evit an hentoù hag ar porzhioù : traoù dibar da Vreizh\nUr yalc’had dreistordinal zo bet gouestlet d’al lodenn-se (an hanter eus kredadoù ar gevrat) evit dirouestlañ kudennoù fiñvusted ar rannvro abalamour ma’z eus ur rannvro drobarzhiat hag ul ledenez anezhi. Gant ar pezh striv-se, a zo diouzh promesaoù ar Stad hag ar Rannvro en Emglev evit dazont Breizh, evit a sell raktres an HB164 dreist-holl, ez eo Breizh unan eus ar strollegezhioù a bost ar muiañ a arc’hant er raktresoù a denn d’an hentoù. Evit ar raktresoù a denn d’ar porzhioù ez eus lakaet kalz kredadoù rannvroel ivez evit diorren filierenn an energiezhioù mor nevezadus.\nAn deskadurezh uhel, an enklask hag an neveziñ (294,3 M€)\nEl lodenn evit diorren « an deskadurezh uhel, an enklask hag an neveziñ » e weler splann he deus c’hoant Breizh da bostañ arc’hant er ouiziegezh, evit un ensklask a ro lusk d’an tiriad, d’e varregezh neveziñ : peadra da zesachañ tud d’hor rannvro. Savet eo bet al lodenn-se diwar pennaennoù obererien an akademiezh, diwar durc’hadurioù bras ar « strategiezh arbennikadur » (S3B) c’hoantaet gant Unaniezh Europa ha diwar teulioù strategel a bep seurt (SRDEII, SRESR). 3 dem zo enni :\nAr savadurioù ha frammañ lec’hioù enklask\nArc’hantañ aveadurioù skiantel evit an enklask\nHarpañ an neveziñ.\n40 raktres enklask a vo arc’hantet\nPep hini eus an 40 raktres enklask arc’hantet dre ar gevrat-steuñv a denn da unan eus ar 7 domani neveziñ a zo e-barzh strategiezh arbennikadur naouek Breizh (S3B), gant 2 raktres treuz war dachenn ar skiantoù elektronek ouzhpenn. Kendivizoù ledan zo bet gant ar gumuniezh skiantourien, gant Skol-veur Europat Breizh dreist-holl.\nAn treuzkemm ekologel ha doare energiezh (245,5 M€)\nDurc’hadurioù bras un treuzkemm hollek eus patrom ekonomikel ha sokial Breizh zo bet termenet el lodenn-se. Pal an oberoù dibabet eo lakaat ur bern oberererien rannvroel en taol ha\nlakaat an oberoù-se da glotañ gant oberoù a c’hellfe bezañ gant kevelerien all, evit diliesaat skog an arc’hantadurioù a-berzh ar Stad, ar C’huzul-rannvro hag Europa. Setu amañ ahelioù bras an oberoù-se :\nAn treuzkemm ekologel ha doare energiezh\nArboellat an danvezioù\nSavboentoù an tiriadoù war an energiezh hag an hin\nDiarbenn ar riskloù naturel\nHarpañ an difraeoù treuz evit an diorren padus.\nSikour diorren tiriadoù Breizh zo e-kreiz lodenn « an tiriadoù », gant c’hwec’h pal :\nDirouestlañ kudennoù dibar an enezennoù ha terkadur an arvor,\nDiawelet ha harpañ kemmadurioù ekonomikel an tiriadoù,\nKinnig servijoù d’an holl,\nKadarnaat kefridioù kreizennusted ha hoalusted ar c’hêrioù bihan hag etre,\nSkoazellañ kenoberoù ha strategiezhioù meurgêrioù Brest ha Roazhon,\nHarpañ politikerezh ar c’hêrioù hag ar raktresoù a laz rannvroel e-barzh ar Programm broadel evit nevesaat ar c’hêrioù.\nImplij an niverel da gentañ (20,9 M€)\nWar dachenn monedusted Breizh emañ ivez ar rouedadoù kas uhel-kenañ : ar raktres rannvroel « Breizh kas uhel-kenañ » zo skoazellet gant arc’hant bras dija a-berzh Europa, ar Stad hag ar strollegezhioù en diavaez eus ar gevrat-steuñv. Evit harpañ terkadur niverel an tiriad e pled lodenn niverel ar gevrat-steuñv 2015-2020 gant diorren implij an niverel dreist-holl, gant daou dra d’ober kentañ-wellañ :\nGwellaat gouarnerezh ekoreizhiad niverel Breizh ha diorren ar binvioù mat,\nHarpañ treuzkas ar gouiziegezhioù ha demokratelaat ar sevenadur.\nWar hent an implijoù (20 M€)\nOuzhpenn an arc’hantoù bras postet gant ar Stad hag ar Rannvro evit an implijoù, ez eus ur yalc’had 20 M€ evit gallout arc’hantañ oberoù da harpañ pe da arnodiñ traoù nevezus a c’hellfe degas kalz a draoù all d’ho heul.\nBep bloaz e vo rentet kont eus araokadennoù ar gevrat-steuñv\nEvel ma oa bet graet evit sevel ar gevrat-steuñv-mañ e vo kenlabouret ivez evit priziañ he sevenidigezh. Ur poellgor heuliañ rannvroel (ma vo tolpet an obererien war an tachennoù ekonomikel, sokial ha war dachenn an endro) a vo bodet ur wezh ur bloaz d’an nebeutañ evit ober bilañs an araokadennoù ha gwelet hag-eñ eo bet tizhet palioù ar gevrat.\nContrat plan Etat-Région 2016-2020 1.5 MB\nProtocole CPER 1 10 2016 co-signé J-Y L M VALLS 1.64 MB\nPublié le Monday, October 17, 2016


Pajenn:Le Gonidec - Bibl Santel pe Levr ar Skritur Sakr, eil levr.djvu/458 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/458\nda véza eur wézen vrâz ; ha laboused ann én̄v a arzaô war hé skourrou.\n20. Lavaroud a réaz c’hoaz : ouc’h pétrâ éc’h hévélébékainn rouan̄télez Doué ?\n21. Hén̄vel eo oud ar goell a gémer eur vaouez évid hé guza é trî feûr bleûd, bété ma teûi holl da c’hôi.\n22. Ha Jézuz a iea dré ar c’heriou, dré ar bourc’hiou enn eur gélenna, hag enn eur dôstaad ouc’h Jéruzalem.\n23. Hôgen unan-bennâg a lavaraz d’ézhan̄ : Aotrou, ha nébeûd a hini a vézô salvet ? Hag hén̄ a lavaraz d’ézhô.\n24. Strivid évit mon̄d dré ann ôr en̄k : râg hel lavaroud a rann d’é-hoc’h, kalz a dûd a glaskô mon̄d ébarz, ha na hellin̄t két.\n25. Hôgen pa vézô éad ar penn-tî ébarz, ha pa en dévézô serred ann ôr, é choumod er-méaz, hag é téraouot skei war ann ôr, ô lavarout : Aotrou, digor d’é-omp ; hag hén̄ a respoun̄tô hag a lavarô d’é-hoc’h : Na ouzonn kéd a béléac’h oc’h.\n26. Neûze é téraouot lavarout : Debret hag évet hon eûz dira-z-od ha té éc’h eûz kélennet enn hor marc’halec’hiou.\n27. Hag hén̄ a lavarô d’éhoc’h : Na ouzonn kéd a béléac’h oc’h : tec’hid diouz-in, tûd disléal.\n28. Énô é vézô gwélvan ha skrîñ-den̄t ; pa wélot Abrabam, hag Izaak, ha Jakob, hag ann holl Broféded é rouan̄télez Doué, ha c’houi kased er-méaz.\n29. Don̄d a rai lôd eûz ar saô-héol, hag eûz ar c’hûs-héôl, hag eûz ann han̄ter-nôz, hag eûz ar c’hresteiz, péré a azézô é rouan̄télez Doué.\n30. Hag ar ré rivéza a vézô ar ré gen̄ta, hag ar ré gen̄ta a vézô ar ré zivéza.\n31. Enn deiz-zé é teuaz d’hé gavout hiniennou eûz ar Farizianed, ô lavaroud d’ézhan̄ : Kéa-kuît, ha kerz ac’hann ; râg Hérodez a fell d’ézhan̄ da laza.\n32. Hag hén̄ a lavaraz d’ézhô : It, ha livirid d’al louarn-zé : Chétu é kasann-kuît ann diaoulou, hag é rôann ar iéc’hed d’ar ré glan̄v hiriô ha war-c’hoaz, hag ann trédé deiz é vézinn kased-da-benn.\n33. Koulskoudé réd eo d’in kerzoud hiriô ha war-c’hoaz hag an̄trônôz ; râg eur Profed na dlé két béza lékéad d’ar marô er-méaz eûz a Jéruzalem.\n34. Jéruzalem, Jéruzalem, té péhini a laz ar Broféded, hag a labez ar ré a zô kased d’îd, péd gwéach em eûz-mé mennet strolla da vugalé, é-c’hîz ma stroll eul labous hé neiz din̄dân hé ziou-askel, ha né két felled d’îd ?\n35. Chétu hô tî a vézô lézed d’é-hoc’h dihen̄tet. Râk hel lavaroud a rann d’é-hoc’h pénaoz n’am gwélot mui, kén na zeûot da lavarout : Benniget ra vézô ann hini a zeû enn hanô ann Aotrou.\n1. Jézuz enn eunn deiz sabbat a iéaz é tî eur penn-dén eûz ar Farizianed, évid dibri bara, hag hî a arvesté anézhan̄.\n2. Ha chétu eunn dén klan̄v gan̄d ar c’hoenv a ioa dira-z-han̄.\n3. Neûzé Jézuz a gomzaz oud doktored al lézen, hag oud ar Farizianed, hag a lavaraz d’ézhô : Hag aotréed eo iac’haad ar ré glan̄v é deiz ar sabbat ?\n4. Hag hî a davaz. Hôgen hén̄ ô véza kroged é dourn ann dén-zé, a iac’héaz anézhan̄ ; hag hen c’hasaz-kuît.\n5. Goudé é lavaraz d’ézhô : Péhini ac’hanoc’h mar bé kouézet hé azen pé hé éjenn er pun̄s, na dennjé kéd anézhan̄ râk-tâl da zeiz ar sabbat zôkén ?\n6. Ha na hellen̄t respoun̄ta nétrâ ouc’h kémen̄t-sé.\n7. Neûzé ô lakaad évez pénaoz ar ré a ioa péded da zibri a zilenné al lec’hiou ken̄ta ouc’h taol, é tanévellaz ar barabolen-man̄ d’ézhô, ô lavarout :\n8. Pa vézi péded da eunn eûreûd, n’en em laka két el léac’h ken̄ta ouc’h taol, gan̄d aoun n’en em gafché é-touez ar ré bédet eunn dén a vrasoc’h stâd égéd-od.\n9. Ha na zeûfé ann hini en deûz\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/458&oldid=155030 »\nKemmoù diwezhañ degaset d'ar bajenn-mañ d'an 15 Du 2019, da 16:59.


Hubert Budor - Breizh ha liesseurted\nergerzher tud en o bro.....\nHervez Hubert Budor eo en em c'hraet eñ e-unan dre ar sinema. Pa oa paotr yaouank Roazhon a yae koulz lavarout da welet an holl filmoù a dremene e kêr, reoù Bergman, westernoù, e-unan er salioù... Kement ha dizoleiñ ar bed e oa. Mont a rae goude-se davet e dud kar, ar re a oa o chom war ar maez e Bro-Roazhon dreist-holl hag e krede start e c'helled kontañ an dud en o bro gant ur c'hamera hepken.\n« Moarvat e oan ur c'hrennard lent hag e-lec'h straniñ gant ur vandenn kanfarded pe tostaat ar merc'hed yaouank e kaven gwelloc'h tremen ma amzer e salioù sinema Roazhon. Tout ma gwenneien, ha dreist-holl ar pezh a c'hounezen o labourat war ar marc'had d'ar Sadorn, a yae eno. Kement film eus ar bloavezhioù 1970 em eus lonket! Dizoleiñ a raen traoù an eil war-lerc'h egile, gwelet em eus zoken La flûte enchantée gant Bergman ha koulskoude ne oan ket troet gant ar sonerezh klasel. Deuet oan er-maez alehont «sabatuet»! O teskiñ an diazez e oan ha komprenet em eus e c'hellfe bezañ ma micher diwezhatoc'h. N'on ket dedennet gant ar filmoù faltazi, an teulfilmoù eo ma afer. Treizher, oberour pe deraouer danevelloù filmet a ziskouez dimp ar bed, an hini n'hell ket an holl mont da zizoleiñ. »\nBet eo e Pariz er skol sinema. Peurechuet en deus o'n em gavout gant tud a bep seurt e Breizh. Tapet en deus skiant-prenet e-pad ur pennad brav, etre 1990 ha 1996, gant Jakez Bernard e Master Production. Filmoù goulennet war ar skolioù Diwan da skouer, Diwan a zo bet pouezus evitañ, dibikouzet eo e zaoulagad. Graet en deus Mathurin Méheut e 1996 evit ar skinwel. An teulfilmoù-se o deus kreñvaet e c'hoant da vont war hent ar vicher a deulfilmour.\n«Bloavezhioù Hêrezh ar Gelted e oa, ur superproduadur sonerezh dindan renerezh Dan ar Braz. Evidon ez an kentoc'h war-zu Titi Robin, ur soner dibar hag a blij dezhañ mont davet an dud all : Erik Marchand e Breizh, ar Jipsianed hag ar sonerezh arab ha mod arab-andalou, Indiz ar Rajahstan. Divizout a ran mont da welet al lec'hioù all-se gant Titi. Kejañ gantañ a zo bet ur marzh evidon. En em welet a reomp c'hoazh bremañ ha tomm e chom ma c'halon ouzh ar film graet e 1999, Famille nombreuse, Thierry «Titi» Robin.\nDeuet ez eus fiziañs ennon ha gouzout a ran bremañ e c'hellan mont em bed familh din-me, adkavout eienenn ar c'haozeadennoù kent pa oan bugel pa’z aen war ar maez bep dibenn-sizhun. Komzet ’veze eus Citroën, al labouradeg digoret e 1961 hag a implijas 12 000 peizant eus ar c'horn-bro evit labourat a-steud. Randonennoù war an doareoù labourat, ar sindikadoù, ar redi da brenañ ur Citroën, just a-walc'h. E 2001 em boa roet ar gaoz d'ar beizanted-labourerien chomet dilavar e-pad pell. Araozon, Michel Brault en doa graet e 1968 ar film brav Les enfants du Néant (eus Neant, ur gumun er Mor-bihan, ur bern reoù yaouank zo aet ac'hano d'al labouradeg).\nAnat e oa neuze e vefe un heuliadenn d'ar film-se a gomze eus bed ar maezioù hag eus hini ar sindikadoù. Ur film all am boa e go evit kenderc'hel gant istor ma familh. Unan tost din.\nGallet e vefe krediñ e tason film Hubert, tost da vat peurechu, evel un arouez eus e bennad hent gant Titi Robin. Ar wech-mañ eo gant Jean-Louis Le Vallégant, ur soner breizhat donezonet. Kas a ra ac'hanomp dre hentoù lieseurt davet ar re all. Implijout a ra ar sonerezh evit kreñvaat, «pinvidikaat» an danevelloù a zastum digant skolajidi, tud kozh, tud o chom e Skaer pe e Sant-Nazer, tud klañv en ospitalioù, pe c'hoazh tud a anver, eleveziek, «tud diwelus». Ur preder arzel war an arallded, un arvest anvet Confidences sonores hag a vo adkemeret, end-eeun, da ditl ar film Les confidences.\nL'expédition Jivaro e 2008 a zo un troc'h er broioù pell en e filmadurezh. Dizoleiñ a reer Jean de Guébriant a gemeras perzh e 1936 en ergerzhadenn c'hall aet da welet Jivaroed Amazonia. Bez' e c'hellfemp komz tost da vat eus ur film faltazi ken souezhus eo gwelet ur c'hozhiad gwisket cheuc'h, mestr ur maner yen a Vro-Leon, o komz eus an dud ouez, en em c'houlenn a c'heller daoust piv oa ar re ouez d'ar mare-hont? Sellet a reer, teneraet, ouzh ur penn jivaro krennet, lakaet war un daolig. Stag e oa ouzh ar penn-se, hini ur penn bras Jivaro deuet da vezañ mignon gantañ neuze...\n« Ar c'hoant gwelet tud ha klevet danevelloù a seurt-se a vez bepred o troiata em spered, eme Hubert. Al lec'hioù all n'emaint ket bepred ken pell, a-bouez eo evidon filmañ krennarded karter ar Blosne e Su Roazhon ivez. Fromet on bet ganto e L'histoire en cours da skouer, ur film graet e 2007. Ur bed all c'hoazh...»\nAr c'hrennard a yae e-unan a-benn er bed er salioù sinema n'en deus ket echu da zizoleiñ ha da dreuzkas dimp bedoù nevez c'hoazh.\n2014 Les confidences\n52mn Carrément à l’Ouest / TVRennes35, Tébéo, Tébésud\n2012 Nora, Youssef, Sophia et nous\n52mn /Aligal Production / TVRennes35, Tébéo, Ty télé\n52mn / Mille et une films / France 3\nDiffusion France 3 / France 3 Régions\n2008 L’expédition jivaro\n52mn / Aber Images / TV Rennes\n2007 L’histoire en cours »\nCo-réalisation Matthieu Chevallier\n52mn / Aligal Production / TV Rennes\n2005 La course au village\n52mn / Aber Images / Diffusion France 3 Ouest / TV Rennes\n2005 Harti et Margot\n52mn / Pois Chiche Films / France 3\nDiffusion France 3 / France 3 Ouest et Normandie / TV Rennes\n2001 Les paysans de Citroën\n52mn / Mille et une films\nDiffusion France 3 Ouest / TV Rennes / Chaine Histoire\n1999 Famille nombreuse, Thierry Titi Robin\n52mn / Vivement lundi\nDiffusion France 3 Ouest / TV10 Angers\n1997 Breizh gwechall, Bretagne autrefois\n26mn / Master production / Montparnasse production Diffusion France 5, La Cinquième.\n1996 La mer (Mémoires de Bretagne)\n52mn / Master production / Montparnasse production\nDiffusion Planète mai 97, Régions juin 98\nPrix Armen au festival de Douarnenez 96\n1996 Mathurin Méheut, les yeux ouverts\n26 mn / Master production / France 3 Ouest\nPrix de la création artistique 96 du Conseil Régional de Bretagne\n1992 Skol Diwan\n26 mn / Master production / Conseil général 29\nFamille nombreuse, Thierry «Titi» Robin\nAr gitarour Thierry Robin, bet ganet en Anjou, a zo unan eus an nebeud Eropeaned o seniñ an oud hag o vezañ doujet e broioù ar Reter hag en Afrika. Ur sonaozour donezonet ha dibar eo e bed muzikoù ar bed e kroashent ar sevenadurioù jisian, (...)\nE 1936, Jean de Guébriand eus ur familh a vro Leon, a gemer perzh en un ergerzhadenn en Amazonia, evit dizoloiñ an dud a grenn ar pennoù, ar Jivaroed hollvrudet. Lakaet e vezomp, a-hed kaoz un den kozh estonus, da soñjal, piv e gwirionez (...)\nPaysans de Citroën\nE miz Gwengolo 1961 eo bet digoret labouradeg nevez Citroën e Roazhon. An implijidi a veze tutaet war ar maez tro-war-dro, el lec'h ma oa kalz a dud kalet ouzh ar boan ha sentus. 12 000 peizant yaouank o deus kuitaet o zi-feurm evit (...)


Pajenn:Dizanv - Ar c’henta Miz Mari, 1868.djvu/81 - Wikimammenn\nPajenn:Dizanv - Ar c’henta Miz Mari, 1868.djvu/81\ndiez. O ! mar clefen ac’hanoc’h o lavaret d’in ivez e goeled va c’halon, evel da sant Josef : — Bez eb aoun ! — Pebez joa da sant Josef pa glevas ar gomz-se gant an Eal ! Mes, pebes glac’har en devize o veza ma oa bet tost deza drong-sonjal eus a Vari ! Pegement e santas e resped o creski pa velas edo Mam Doue en e di !\nAr poaniou spered, ar zagrinou, an droug sonjou a stourm aliez ouz\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/81&oldid=124786 »


Wikipedia:Rummadiñ - Wikipedia\n(Adkaset eus Skoazell:Rummadoù)\nKavet e vo amañ un nebeud kuzulioù ha mennozhioù evit sevel rummadoù.\nDa betra servij rummata[kemmañ ar vammenn]\nPenaos rummadiñ en un doare efedus[kemmañ ar vammenn]\nSellet ma 'z eus dija rummadoù a glot gant dodenn ar pennad.\nKrouiñ rummadoù resis ha sklaer.\nLakaet e vez ar rummadoù el liester war ar wikipedia brezhonek (ur bennaenn ofisiel eus ar wikipedia brezhonek eo ar reolenn-mañ): Rummad:Strolladoù sonerezh rock, Rummad:Amprevaned ha ket "Rummad:Strollad rock" pe "Rummad:Amprevan", da skouer.\nNe dalv ket ar reolenn-mañ evel-just pa reer dave d'un dra resis, d'ur stroll, d'ur mennozh difetis, hag all : Rummad:Eil Brezel-Bed, Rummad:Sokialouriezh, h.a.\nMar kavit ur rummad enni ouzhpenn 100 pennad e talvez moarvat ez eo ret krouiñ is-rummadoù.\nDre vras ez eo gwelloc'h chom hep lakaat ur pennad en ur rummad hag unan (pe meur a hini) eus e is-rummadoù.\nLec'hiadur ar merkerioù rummadoù[kemmañ ar vammenn]\nEz-teknikel e c'heller lakaat ar merker el lec'h ma vez c'hoant war ar bajenn (penn-kentañ, kreiz, dibenn): krouet e vo ar rummadoù en hevelep doare. Da ziwall zo avat: lakaat ar merkerioù e penn-kentañ pe e kreiz ar bajenn a grou linennoù gwenn ouzhpenn. Ouzhpenn-se n'eo ket gwall bleustrek. Kuzuliet eo eta :\nstrollañ merkerioù ar rummadoù e dibenn ar bajenn ;\nlakaat ul linenn wenn a-raok ha war-lerc'h ar merkerioù rummadoù.\nKemeromp skouer ar c'hazh :\nAdtapet diwar « https://br.wikipedia.org/w/index.php?title=Wikipedia:Rummadiñ&oldid=1541271 »\nKemmoù diwezhañ degaset d'ar bajenn-mañ d'an 29 Du 2013, da 18:20.


Pesa mod 've lâr't ?! Brezhoneg Bro Perroz-Gireg - RADIO KREIZ BREIZH\nAr wech-mañ e kinnigomp deoc’h ober anaouedegezh gant ar brezhoneg a vez komzet kostez Perroz-Gireg, e hanternoz Bro-Dreger. A-drugarez d’un den anveet mat evit kemer perzh e-barzh buhez vrezhonek ha kevredigezhel Treger, Gireg Konan. Hennezh zo bet tro-ha-tro geologour, kelenner war ar skiantoù er C’hanada, liorzhour ha kelenner adarre e skolaj Diwan ar Releg hag e Plijidi. Anveout mat a ra Bro Berroz… Evel e dad araokañ, ar skrivagner brudet Jakez Konan, en deus lakaet war baper gerioù ha troiennoù brezhonek bet klevet gant tud ar vro… Ur binvidigezh a vo lakaet ar gaoz warni e-barzh an heuliad kronikoù-mañ…\nBrezhoneg Perroz 1 : Ur sell war Bro-Berroz ha war ar brezhoneg a vez komzet enni. Disheñvel eo ar brezhoneg a vez komzet kostez Pleuveur (er c’hornôg) deus an hini a vez kaozeet tro-war-dro Kervaria (er reter).\nBrezhoneg Perroz 2 : E-barzh brezhoneg Bro-Berroz e vez kavet doareoù ispisial da lâret gerioù zo. Miret zo bet perzhioù kozh deus ar yezh e-barzh ar mod da gaozeal hirie-an-deiz…\nBrezhoneg Perroz 3 : Ur mell oberenn dastumerezh a oa bet embannet gant Gireg Konan un nebeud bloavezhioù zo. Enni e vez kavet gerioù ral a-walc’h, liammet gant micherioù pe liammet gant al loened hag an natur…\nBrezhoneg Perroz 4 : E brezhoneg Perroz ha Treger e vez klevet gerioù fentus, gerioù deuet deus lec’h all… Goût a rit a-walc’h penaos ar Vretoned zo beajourien hag e-leizh a eskemmoù a vez, pell zo, gant an dud en tu all da Vro Breizh…\nBrezhoneg Perroz 5 : Pleuveur, Kervaria, Sant-Ke, Louaneg, Plomanac’h… Deomp da heul da zizoloiñ tud ar parroujoù-se hag o mod da zistagañ pe da lâret serten traoù (stumm ar vogalenn « a » ; geriennoù).\nBrezhoneg Perroz 6 : Perzhioù distagadur. Techet e vez al lizherenn « e » da vont da « i ». « Dibiñ » e-lec’h « Debriñ ».\nBrezhoneg Perroz 7 : « w » forzh pegement (gwraet, « veltoñ » pe « weltoñ »)\nBrezhoneg Perroz 8 : Ar « z » o koue’añ ! Hag an « s » o vont da « z » (kemmadurioù ha na vezont ket skrivet ! = Zant-Ke)\nUn tañva brav-brav deus brezhoneg Perroz gant ur gontadenn lavaret gant an itron Eujeni Tannou eus Kerstefan e Perroz e 1987. Bet enrollet e-kerzh kenstrivadeg ar C’hredit Mutuel, e Gwengamp.\nPe c’hoazh Istor vrav ur rañkontr etre Timothée Messager, keginer yaouank, ha Janed Nikol, 92 vloaz, o chom e Pont ar marc’had, e Serwel, stok da Lannuon. Bep miz pe dost en em gavont asambles evit kaozeal e brezhoneg ha deskiñ an eil digant egile/eben.


Prezegad - Wikipedia\nEr yezhoniezh e vez implijet an termen prezegad (saoz: predicate) hervez ar yezhadur hengounel evit komz eus unan eus div lodenn bennañ ur frazenn ha talvezout a ra da dezverkañ al lodenn bennañ all, da lâret eo ar rener.\nDisheñvel un tamm eo ster ar ger 'prezegad war dachenn ar steroniezh.\nHervez ar yezhadur hengounel e rank ar prezegad bezañ ur verb ennañ ouzhpenn elfennoù all mar bez ezhomm ur verb, hag a dalvez da renadennoù dezhañ, da skouer :\n"Hi a zañs."\nprezegad verbel eeun\n"Yann a lennas al levr".\nprezegad verbel kevrennek gant ur renadenn eeun\n"Pêr a sellas ouzh ar skinwel".\nprezegad verbel kevrennek gant ur renadenn araogennek\nKavout a reer ivez avat anvioù (anv-gwan, anv-kadarn pe raganv) evel doareenn ar frazenn, ma reer « anvioù doareenn » anezhe. Ret eo e vefent staget ouzh ar rener dre ur verb-stagañ, da skouer :\n"Nevenoe a oa Roue Breizh".\nprezegad anvel gant un anv-kadarn doareenn\nGant ar steroniezh e vez implijet an hevelep termen prezegad gant ur ster un tammig disheñvel evit ober dave d'ar pezh a zo kadarnaet a-zivout ar rener ; da skouer : ar prezegadoù "zo ur veleganez" pe "a gav mat ar c'haol" a c'heller kadarnaat a-zivout ar rener "Anna".\nTost-tre eo an implij-mañ da ster an termen prezegad evel m'emañ implijet gant ar boelloniezh furmel, petra bennak m'eo ledanoc'h an implijoù-se dre ma c'hellont tennañ da anvioù hag anvioù-gwan a zo ivez.\nHervez ar studioù bet kaset da-benn gant ar semiologour Greg N. Carlson e c'heller rummata ar prezegadoù hervez o liamm gant ar rener ma reont dave outañ evel-henn :\nPrezegadoù berrbad (saoz. Stage-level predicates)\nImplijet evit deskrivañ perzhioù hag a zo gwir evit a sell ouzh ar rener en un doare berrbad, da skouer :\n"Er skol emañ Yann"\nPrezegadoù peurbad hiniennel (saoz. Individual-level predicates)\nImplijet evit deskrivañ perzhioù hag a zo gwir evit a sell ouzh ar rener en un doare peurbad, da skouer:\n"Brezhonegerez eo Maria"\nPrezegadoù renkadel (saoz. Kind-level predicates)\nImplijet evit deskrivañ perzhioù hag a zo gwir evit a sell ouzh un hollad en e bezh met n'eo ket gwir evit pep ezel eus ar strollad-se a-unanoù, da skouer :\n"Lern a gaver stankoc'h-stankañ er c'hêrioù"\nPrezegadoù a-stroll enebet ouzh reoù a-unanoù (saoz. Collective vs. distributive predicates)\nIsrannet e vez ivez ar prezegadoù hervez ma c'hallont bezañ implijet gant ur rener en unander pe c'hoazh ma rankont bezañ implijet gant ur rener el liester pe ur strollger, da skouer :\n• ar prezegad en em vodas er skol a rank bezañ implijet gant ur rener el liester, evel er frazenn "Ar studierion en em vodas er skol" ;\n• ne c'heller ket e implijout gant ur rener en unander : direizh eo ar frazenn "Ar studier * en em vodas er skol".\n↑ 'University of Rochester (en)\nAdtapet diwar « https://br.wikipedia.org/w/index.php?title=Prezegad&oldid=1900184 »\nDernière modification le 11 Ebr 2021, à 23:20\nKemmoù diwezhañ degaset d'ar bajenn-mañ d'an 11 Ebr 2021, da 23:20.


Haakon Magnusson Toresfostre - Wikipedia\nHaakon Magnusson Toresfostre\nHaakon Magnusson (norseg : Hákon Magnússon ; norvegeg : Håkon Magnusson), ganet e 1068 ha marvet e C'hwevrer 1095, a oa roue Norvegia eus 1093 da 1095. Berr e voe e ren, ne voe ket anavezet er vro a-bezh ha ne vez ket kontet e-touez rouaned ar vro atav;.\nMab-bihan e oa d'ar roue Harald Hardrada, mab d'ar roue Magnus II, ha niz d'ar roue Olaf Kyrre. Dre ma varvas e dad war-dro koulz e c'hanedigezh e voe advabet gant Thorir, pe Tore på Steig, eus Gudbrandsdalen, e mereuri Steig in Fron, alese e lesanv Toresfostre (norseg : Þórisfóstra ; "advabet gant Tore").\nEn 1090 ec'h aozas ur verdeadenn viking da Bjarmaland, a zo tolead Arkhangelsk e hanternoz Rusia hiriv.\nGoude marv e eontr Olaf III, pe Olav Kyrre, e 1093, e voe rannet ar vro etre daou roue : Haakon Magnusson a voe anvet roue Noge e Trondheim, hag e genderv, Magnus III e Viken. Brezel a oa da vezañ etre an daou genderv.\nE 1095 edo Magnus Berrføtt o sevel un arme a-enep Haakon, met souezhet e voe o welet e oa kreñv diazezoù e genderv. Pa glevas Haakon e oa deuet Magnus betek Trondheim, e treuzas menezioù Dovrefjell. Met mervel trumm a reas Haakon e miz C'hwevrer 1095, e-pad e gerzhadeg e menezioù Dovrefjell. Magnus a chomas roue nemetañ ar vro. Tapout a reas Tore på Steig hag e lakaat d'ar marv ouzh ar groug.\nAdtapet diwar « https://br.wikipedia.org/w/index.php?title=Haakon_Magnusson_Toresfostre&oldid=1892840 »\nKemmoù diwezhañ degaset d'ar bajenn-mañ d'an 22 Gen 2021, da 16:54.


Kontañ a reer 250,000 gwagrenn c'hwezhañ en treid hag e ver ur 1/4 litrad c'hwezh anezho bemdez.  Gant al loeroù e vez dastumet ar c'hwezh ha ne chom ket er botoù.  Pa vez yen e c'haller tennañ al loeroù hag ar mouested war un dro hag evel-se digreskiñ an dañjer da skornañ an treid.\nLoereier a bep seurtAozañ\nMezh ar berrloeroùAozañ\nMent ar berrloeroùAozañ\nSock sizes can vary from 8.5 - 11.5 . Berrloeroù zo ne dapont ket uheloc'h eget an daouufern, re all petek ar penn-glin. Ar re a dap uheloc'h a zo loeroù.\nAdtapet diwar « https://br.wikipedia.org/w/index.php?title=Berrloer&oldid=1456282 »\nDernière modification le 3 Ebr 2013, à 05:26\nKemmoù diwezhañ degaset d'ar bajenn-mañ d'an 3 Ebr 2013, da 05:26.


Pajenn:Le Gonidec - Bibl Santel pe Levr ar Skritur Sakr, eil levr.djvu/183 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/183\noud deûet da véza kré, hag éc’h eûz dastumet aour hag arc’han̄t enn da den̄zoriou.\n5. Gan̄d da furnez vrâz, ha gan̄d da werzidigez éc’h eûz kresket da c’halloud ; ha da galoun a zô bét savet enn da ners.\n6. Râk-sé ével-henn é lavar ann Aotrou Doué : O véza ma eo bét savet da galoun ével kaloun eunn Doué ;\n7. Râk-sé chétu mé a zigasô enn da énep diavésidi, ar ré gréva eûz ar brôadou ; hag hî a lakai hô c’hlézé enn noaz war gaerded da furnez, hag a zaotrô da c’hénéd.\n8. Da laza a rain̄t, hag az taolin̄t d’ar gwéled : hag é varvi é-touez ar ré a vézô lazet é-kreiz ar môr.\n9. Ha té a lavarô dirâg ar ré a lazô ac’hanod : Doué ounn ; pétrâ-bennâg ma oud eunn dén, ha n’oud két eunn Doué, étré daouarn ar ré az lâz ?\n10. Eûz a varô ar ré-zienwad é varvi dré zourn ann diavésidi ; râk mé eo em eûz hé lavaret, émé ann Aotrou Doué.\n11. Ha gér ann Aotrou a zeûaz d’in, ô lavarout : Mâb dén, grâ keinvan diwar-benn roué Tir,\n12. Ha lavar d’ézhan̄ : Ével-henn é lavar ann Aotrou : Té a ioa ar ziel hévél oc’h Doué (M), leûn a furnez ha klôk a gaerded :\n13. É dudiou paradoz Doué oud bét : pép méan talvouduz a c’hôlôé ac’hanod ; ar sardon, ann topaz, ar jasp, ar c’hrizolit, ann oniks, ar béril, ar safir, ar c’harboun̄kl, hag ann éméroden, hag ann aour a greské da skéd ; hag ar zutellou a zô bét aozet évid ann deiz é péhini oud bét krouet.\n14. Té a ioa eur c’hérubin astennet ha gwarézer : da lékéat em bôa war vénez san̄tel Doué ; é-kreiz ar vein lugernuz éc’h eûz baléet.\n15. Klôk é oaz enn da hen̄chou enn deiz é péhini oud bét krouet, kén na eo bét kavet ar fallagriez enn-od.\n16. Gan̄d da werzidigez vrâz, eo bét leûn da galoun a fallagriez, hap éc’h eûz péc’het ; hag em eûz da zistolet eûz a vénez Doué, hag em eûz da gollet, ô kérubin gwarézer, eûz a greiz ar vein lugernuz.\n17. Savet eo bét da galoun enn da skéd ; kollet éc’h eûz da furnez enn da gaerded ; da ziskaret em eûz d’ann douar ; dirâg ar rouéed em eûz da lékéat évit ma wélin̄t ac’hanod.\n18. Gan̄d al lôd brâz eûz da fallagriézou, ha gan̄t fallagriez da werzidigez éc’h eûz saotret da zan̄télez ; lakaad a rinn éta da zon̄d er-méaz ac’hanod eunn tân hag a loun̄kô ac’hanod ; hag é likiinn ac’hanod da gouéza é ludu war ann douar dirâg ar ré holl az gwélô.\n19. Ar ré holl az gwélô é-touez ar boblou, a vézô saouzanet diwar da benn ; da-gét é vézi deûet, ha na vézi mui da-vikenn.\n20. Ha gér ann Aotrou a zeûaz d’in, ô lavarout :\n21. Mâb dén, trô da zaoulagad war-zû Sidon, ha diougan diwar hé fenn,\n22. Ha lavar : Ével-henn é lavar ann Aotrou Doué : Chétu mé a zeû étrézég enn-od, Sidon, hag é vézinn san̄télet enn da greiz ; ha da dûd a wézô pénaoz eo mé ann Aotrou, p’am bézô bét gréat barn enn-hi, hag é vézinn bét san̄télet enn-hi.\n23. Ar vosen a gasinn enn-hi, hag ar goad enn hé leûriou-kéar ; hag hî a gouézô a bép tû enn hé c’hreiz lazet gan̄d ar c’hlézé ; hag hî a wézô pénaoz eo mé ann Aotrou.\n24. Na vézô mui évit tî Israel eunn abeg a wall-skouér hag a c’houervder, nag eunn dréan ô c’hlaza ar ré holl a zô war hé zrô, hag a stourm out-hi ; hag hî a wézô pénaoz eo mé ann Aotrou Doué.\n25. Ével-henn é lavar ann Aotrou Doué : P’am bézô strollet tî Israel eûz a vesk ar boblou é-touez péré em eûz hô skiñet, é vézinn san̄télet enn-hô dirâg ar brôadou ; hag hî a choumô enn hô douar, em bôa rôet da Jakob, va zervicher.\n26. Hag hî a choumô enn-han̄ gan̄t pép kréd ; hag hî a zavô tiez, hag a blan̄tô gwini, hag a choumô gan̄t fisiañs, p’am bézô gréat barn war ar ré holl a stourm out-hô trô-war-drô ; hag hî a wézô pénaoz eo me ann Aotrou, hô Doué.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/183&oldid=163636 »\nKemmoù diwezhañ degaset d'ar bajenn-mañ d'an 8 Eos 2020, da 18:34.


Sul Fask – Lann-Anna\nHome Gregorian Sul Fask\nSul Fask er "stumm Ordinal"\nDimanche de Pâques dans la "forme ordinaire"\nDasorc’het eo hag emañ en ho raok e Galilea.\nAn deiz war-lerc’h ar sabad, pa darzhe gouloù-deiz evit deiz kentañ ar sizhun, e teuas Mari Magdalen hag ar Vari all da welout ar bez.\nHa setu ma voe ur c’hren-douar bras: rak Ael an Aotroù a ziskennas eus an Neñv, hag a zeuas da ruilhañ ar maen kuit, ha da azezañ warnañ. Heñvel ouzh ul luc’hedenn e oa e zremm, hag e zilhad a oa gwenn evel an erc’h. Gant an aon dirazañ e krene ar warded hag e teujont da vezañ evel tud varv. An Ael avat o komz ouzh ar merc’hed a lavaras: «C’hwi, n’ho pet ket aon, rak gouzout a ran e klaskit Jezuz, an hini bet staget ouzh ar groaz. N’emañ ken amañ. Dihunet eo a-douez ar re varv, evel m’en devoa lavaret. Deuit ha gwelit al lec’h ma oa gourvezet ennañ. It buan da lavarout d’e ziskibion ez eo dihunet a-douez ar re varv ha setu ma ‘z a en ho raok da C’halilea. Eno en gwelot. Setu ar pezh am boa da gemenn deoc’h.»\nHag o vezañ aet buan er-maez eus ar bez gant aon ha levenez vras, e redjont da gemenn ar c’heloù d’e ziskibion. Ha setu ma teuas Jezuz a-benn-hent dezho ha ma lavaras: «Kevac’h!» Hag int-i o tostaat a bokas d’e dreid hag a stouas dirazañ.\nNeuze e lavaras Jezuz dezho: «N’ho pet ket aon ! It da gemenn d’am breudeur mont da C’halilea: eno eo am gwelint.»\n* Dominica Resurrectionis *\n* Sul Fask *\n(antifonenn amzer Fask)\nEzekiel 47, 1 & 9, Salm 118 (117),1\nResurrexi et adhuc tecum\nDasorc’het on, hag emaon adarre ganeoc’h, Alleluia; astennet hoc’h eus warnon ho torn, Alleluia; burzhudus eo bet ho furnez, Alleluia, Alleluia. S/ Evesaet mat hoc’h eus ouzhin, ha va anaout a rit. Gouzout a rit pegen izel on bet lakaet, anaout a rit va dasorc’h.\nDa zeiz Gwener ar Groaz eo kroget naved an Drugarez.\nHogen n’eo ket re ziwezhat evit stagañ ganti!


Dagerreotip eus Washington Irving\nDaneveller, skridarnodour, buhezskridour\nd'an 3 a viz Ebrel 1783\nd'an 28 a viz Du 1859\ne Tarrytown, New York\nWashington Irving (3 a viz Ebrel 1783 e New York - 28 a viz Du 1859 e Tarrytown, New York) a oa ur skrivagner stadunanat.\nMab da genwerzhourien e oa ha studioù gwir a reas a-raok mont da alvokad. Meur a wech e veajas da Europa ; bevañ a reas en Izelvroioù, e Londrez, e Pariz, e Spagn. Kannadour ar Stadoù Unanet e Spagn e voe etre 1842 ha 1846.\nKregiñ a reas da skrivañ e 1802, pa gasas pennadoù d’ar gazetenn Morning Chronicle, sinet gant an anv-pluenn Jonathan Oldstyle. Brud a dapas goude pa voe embannet The Sketch Book of Geoffrey Crayon, Gent, e 1819-1820. Derc’hel a reas da skrivañ ha da embann a-hed e vuhez hag echuiñ a reas skrivañ buhez George Washington, e pemp levrenn, un nebeud mizioù a-raok e varv, d’an oad a 76 vloaz. Gant e skridoù flemmus diwar-benn ar vuhez en Europa hag er Stadoù Unanet, ouzhpenn buhezskridoù tud anavezet evel Mohammed pe Kristol Goulm, e voe ar skrivagner stadunanat kentañ o tapout brud dre ar bed a-bezh. Broudañ a reas skrivagnerien all eus ar Stadoù Unanet da genderc’hel da skrivañ, evel Nathaniel Hawthorne, Herman Melville, Henry Wadsworth Longfellow pe Edgar Allan Poe. Anavezout a reas skrivagnerien eus Europa, evel Walter Scott, Lord Byron, Thomas Campbell, Francis Jeffrey ha Charles Dickens. Dickens a reas Irving anaoudegezh gantañ pan eas d'ober e veaj da SUA, ha goude en em weljont ivez e Londrez. Klask a reas Irving ober eus ar skrivañ ur gwir vicher ha goulenn a reas ma vije lezennoù strishoc’h da wareziñ gwirioù ar skrivagnerien, evel ma c'houlenne ivez e vignon Dickens.\nThe Sketch Book of Geoffrey Crayon (1819/1820)\nAn eured er bed all, danevell troet gant Roparz Hemon, Al Liamm, niv. 128, Mae-Mezheven 1968.\nUn hir a gousk, danevell troet gant Erel Keralban, Gwalarn, niv. 52/53, 1933\nOberennoù Washington Irving er Wikimammenn saoznek.\nAdtapet diwar « https://br.wikipedia.org/w/index.php?title=Washington_Irving&oldid=1820181 »


Alan Dipode - Wikipedia\nAlan Dipode, bet ganet d'an 13 a viz Meurzh 1955 e Pariz, a zo un treser, skrivagner ha troer brezhonek.\nE 1980, d'an oad a 25 bloaz, ez erruas e Montroulez da chom. Diwar atiz Bernez Rouz e krogas da zeskiñ brezhoneg dre Skol Ober e 1983, digant Jean-Claude Miossec en deroù ha digant Ivetig an Dred-Kervella adalek an eil live betek penn.\nE 1986, echuet gantañ ar pemp live, e voe difazier d'e dro betek 2000.\nKenlabouret en deus dreist-holl gant Embannadurioù an Here m'en deus difaziet, maketennet ha skeudennaouet meur a levr evito ; tresadennoù, bannoù-treset hag istorioù evit ar vugale en deus graet er gelaouenn Cholori ; rener ar gazetenn Talabao e oa, m'en deus treset ha savet pennadoù.\nMeur a zanevell, a studi hag a varzhoneg diwar e bluenn zo bet embannet er gelaouenn lennegel Al Liamm.\nE Brieg emañ o chom bremañ, ha tad eo da Voran Dipode. Koulz Moran, e vreur Riwal hag e c'hoar Nollaig zo bet desavet e brezhoneg ha skoliataet e Skolioù Diwan betek o bachelouriezh.\nRoparz Hemon, "Yezhadur istorel ar brezhoneg" (e saozneg : A Historical Morphology and Syntax of Breton), 2000, Hor Yezh, Plañvour, (ISBN 978-2-910699-36-6)\nJ. R. R. Tolkien, "An Hobbit, pe eno ha distro" (e saozneg : The Hobbit, or There and Back Again), 2001, A.R.D.A., Argenteuil, Bro-C'hall, (ISBN 978-2-911979-03-3)\nAn Hobbit, eil embannadur adwelet gant Alan Dipode ha Joshua Tyra, skeudennoù orin gant J. R. R. Tolkien ; Dùn Dèagh : Evertype, 2020 (ISBN 978-1-78201-269-6 golo kalet & ISBN 978-1-78201-268-9 golo gweñv)\nKhalil Gibran, "Ar Profed" (e saozneg : The Prophet), skeudennoù orin gant K. Gibran, Evertype, 2021 (ISBN 978-1-78201-293-1)\nAdtapet diwar « https://br.wikipedia.org/w/index.php?title=Alan_Dipode&oldid=1916864 »\nKemmoù diwezhañ degaset d'ar bajenn-mañ d'an 22 Du 2021, da 10:10.


Toullañ stagell an teod - Wikipedia\nToullañ stagell an teod zo un doare toullgorferezh. Toullet e vez stagell an teod evit gallout plantañ ur bravig ennañ, a c'hell bezañ ur varrennig pe c'hoazh ur walennig.\nAes a-walc'h da gas da benn eo an doare toullgorfadur-mañ, daoust ha ma vez distaolet ar bravig gant ar c'horf tamm-ha-tamm alies a-walc'h. Hag e-pad ar maread-apareañ e ranker diwall dreist-holl gant an danvezioù a lakaer er genoù (evajoù, boued, butun...) goude bezañ toullet frenom e deod da unan bennak evit chom hep e atizañ betek re. A-hendall e pareont buan-ha-buan an toullkorfadurioù-mañ, etre 2 hag eizh sizhun dre vras.\nUn doare toullkorfadur a-vremañ eo hemañ, deuet war-wel e broioù Europa ha Norzhamerika er bloavezhioù 1990.\nLec'hienn BMEzine (gant skeudennoù)\nPennad er BMEzine diwar-benn ar riskloù\nAdtapet diwar « https://br.wikipedia.org/w/index.php?title=Toullañ_stagell_an_teod&oldid=1824780 »\nKemmoù diwezhañ degaset d'ar bajenn-mañ d'an 10 Gen 2019, da 22:48.


Buhez ar Sent/1894/Prim ha Felisian - Wikimammenn\nBuhez ar Sent/1894/Prim ha Felisian\n◄ Medard ha Godard Prim ha Felisian Mac’harit, Rouanez a Skos ►\nann naved devez a viz even\nSANT PRIM HA SANT FELISIAN, MERZERIEN\nPrim ha Felisian a ioa daou vreur ginidik euz a Rom. O veza bet gounezet d’ar feiz gant ar pab Felis, ec’h en em daoljont holl d’ann oberiou a drugarez. Kement tra o devoa a ioa daou-hanter etre ar beorien hag hi ; aliez e vezent guelet er prizouniou, ha meur a vech e tremenent ann deiz hag ann noz o konsoli ar gristenien a veze ennho, hag o rei nerz d’ezho da c’houzanv ar maro gantjoa evit Jezuz-Krist : ho heul a reant zoken betek tachenn ar verzerenti.\nAbarz ar fin e ouent diskuillet d’ann daou impalaer Dioklesian ha Maksimian. Ann daou impalaer-ma ne espernjont netra evit ober d’ezho kinnig ezans d’ann doueou faoz ; mes, o velet e kollent ho amzer gantho, e lakejont anezho etre daouarn ar vourrevien, gant urs d’ho skourjeza, da zispenn ho c’horf gantann durkez ha d’ho diskroc’henna.\nHogen, kaer a ioa ober d’ezho goasa a c’hellet, ann daou vreur a zalc’he mad ato da adori ar guir Doue. Neuze e ouent kaset da Nomento da gaout ar barner Promotus, hag hema ho dispartiaz ann eil dioc’h egile. Goudeze e klaskaz, da genta, dont a benn euz a Felisian ; mes Felisian a reaz goab euz he bromesaou evel euz he c’hourdrouzou, hag a respountaz d’ezhan krak ha berr : « — Me fell d’inn mervel e servich Jezuz-Krist, a anavezann tregont vloaz zo evit va Mestr ha va Doue. »\nO klevet ar respount-se, Promotus a reaz staga ar Zant oc’h eur peul, ha sanka tachou ha minaouedou enn he zaouarn hag enn he dreid. Mes, o veza ma kreske he nerz kaloun dre m’her bourrevet, ar barner a ordrenaz he lezel a-istribill ouz ar peul epad tri devez dioc’htu heb rei tamm d’ezhan da zibri na banne da eva. Eur skrij eo sonjal er boan en devoue Felisian o chom keit all er stad-se. Mes dont a eure boued d’ezhan euz ann env, hag ar boued-ma her c’hrenveaz kement ma’z oa prest da c’houzanv poaniou krisoc’h c’hoaz. Evelato, a benn tri devez, e oue distaget dioc’h ar peul ha kaset enn dro d’ar prizoun, el leac’h m’edo araok.\nNeuze Promotus a c’halvaz he vreur Prim, hag a gomzaz outhan evelhenn : « — Ac’hanta, emezhan, ho preur Felisian a zo bet furoc’h evidhoc’h ; sentet en deuz ouz ann impalaered, hag ar re-ma o deuz her c’harget a henor. Mar kirit ober eveldhan, o pezo ive perz enn he c’hloar. » Mes Prim a respountaz raktal : « — Me c’hoar aoualc’h petra zo erruet gant va breur ; eunn eal en deuz kountet d’inn ar pez oc’h euz great d’ezhan, ha plijet gant Doue em befe ann eur da c’houzanv va-unan evit Jezuz-Krist kement hag en deuz-hen gouzanvet. »\nAr respount-ma a lakeaz ar barner da vont enn egar ha setu hen ha rei urs da vrevi korf ar Zant a daoliou baz, ha da zevi he gostou d’ezhan gant goulou var elum ; mes Prim a ioa ato laouen e kreiz ar iudazerez-se. Etre daou, Promotus, drouk ennhan goasoc’h eget biskoaz, a gasaz unan bennag da gerc’hat Felisian, ha pa oue digouezet hema, e lakeaz skuill dirazhan ploumm teuzet e ginou he vreur. Mes Prim n’en devoue ket muioc’h a boan gant ar ploumm-ze eget n’en devije bet oc’h eva eur banne dour fresk.\nGoulskoude ar barner, o velet ne c’helle ket beza treac’h d’ann daou verzer, a ordrenaz leusker daou leon varnho. Mes al leoned, e leac’h kregi ennho, a c’hourvezaz eharz ho zreid enn eur ober chalantiz d’ezho.\nOuspenn daouzek mil den a oue test euz ar mirakl-ma, ha var ann niver-ze pemp kant da nebeuta a anavezaz dioc’htu ar virionez euz ar relijion gristen. Evelato Promotus a jomaz bepred aheurtet, ha gant he gounnar e koundaonaz ann daou vreur kalounek da veza dibennet. Ho merzerenti gloriuz a erruaz er bloaz 286.\nDoue en deuz konsolet ha kennerzet ann daou verzer santel-ma e kreiz ho foaniou. En em roomp holl da Zoue, ha Doue a vezo ive holl evidomp. Seul-vui m’or bezo poan, ma vezimp ankeniet ha dilezet gant ann dud, seul-vui ive e teuio Doue d’hor c’harga euz he c’hrasou. Doue eo ar mignoun fidel ne abandoun morse ar re her c’har. Avechou ec’h en em zalc’h kuzet evit guelet ha ni hor bezo fizians ennhan. Mes, kerkent ha m’her galvomp, ema ouz hor sikour.\nAdtapet diwar « https://br.wikisource.org/w/index.php?title=Buhez_ar_Sent/1894/Prim_ha_Felisian&oldid=24373 »\nKemmoù diwezhañ degaset d'ar bajenn-mañ d'an 7 Eos 2011, da 14:47.


Reachrainn - Wikipedia\nEnez Reachrainn, gwelet eus an oabl\nReachrainn (Lambay pe Lambay Island e saozneg) zo un enezenn e Mor Iwerzhon, el lark da Zulenn. Emañ war-hed 4 km diouzh an douar-bras hag ar poent pellañ er reter eus Republik Iwerzhon eo.\nDiv enezenn all eus Iwerzhon o deus anvioù heñvel : Reachlainn e kontelezh Aontroim ha Reachlainn Uí Bhirn e kontelezh Dún na nGall.\nStank eo an evned-mor en enezenn : enni e vez ereved, morvrini, gouelini gris, torted o neizhiañ. Ur c’hoadig oulm zo, an hini diwezhañ en Iwerzhon. Daoust ma ne oa ket bet aloubet Iwerzhon gant ar Romaned en Henamzer, e ouzomp e oa anavezet enez Reachrainn ganto. Anvet e veze Limnios ganto. E 795 e voe taget an enezenn gant ar Vikinged, an dagadenn gentañ gant ar bobl-se war Iwerzhon, moarvat. Un anv norsek eo Lambay, ennañ an dibenn –ay, a verk un enezenn. Er XVvet kantved e oa ur c’hastell war an enezenn ha talvezout a reas da doull-bac’h evit soudarded a-du gant ar roue Jakez II, goude o faezhidigezh en Emgann ar Bóinn (Boyne). War dreuzoù an XXvet kantved e voe treuzfurmet ar c’hastell-se en un ti-meur klet, perc’hennet bremañ gant ur familh nobl, ar familh Revelstoke.\nE-kichen enez Reachrainn ez eas al lestr “Tayleur” d’ar straed e miz Genver 1854, gant 650 den pe war-dro en e vourzh. Lesanvet eo bet "an Titanic kentañ". Eus Liverpool e oa aet ar vag kuit ha da Aostralia e oa da vont, evit he beaj kentañ. An hanter eus an dud a voe beuzet. Kant anezho a voe beziet e Reachrainn. Ne voe nemet 290 den a chomas bev.\nRMS Tayleur, er Wikipedia saoznek.\nPennad diwar-benn istor Reachrainn (e saozneg)\n↑ Lec'hienn Birdlife\nAdtapet diwar « https://br.wikipedia.org/w/index.php?title=Reachrainn&oldid=1464797 »


Spered ar vro - Jil Killevere. Stourmer war pep tachenn - Le Télégramme\nPublié le 25 octobre 2019 à 17h18 Modifié le 23 octobre 2019 à 18h30\nJil Killevere est à la tête de PIG.bzh, l’association de Pisseurs Involontaires de Glyphosate, qui compte déjà plus de 650 membres en Bretagne. (Foto Anna Quéré)\nKrouet en deus Jil Killevere ar strollad Staoterien glifosat en-desped dezho e Breizh. Al Leonad, falc’her parkeier OGK, zo ur stourmer « pennok ».\nWar e oto ez eus bet peget pegsunioù a bep seurt. Evel-se emañ an den, stourmer war pep tachenn. E miz Genver en deus Jil Killevere savet ar gevredigezh PIG bzh. « Ar pal eo dougen klemm diwar ar fed m’eo bet kontammet koulz an holl gant ar glifosat », a zispleg an den. Evit prouiñ an dra-se o deus strolladoù tud asantet staotañ dirak un urzhier, evit ma vefe dielfennet ar glifosat en o staot. Krog e oa an afer-se en Ariège a-raok bezañ lañset e Breizh. Rak ouzhpenn bezañ « staoter glifosat en desped dezhañ », eo Jil falc’her parkeier OGK abaoe 2003. Kenderc’hel a ra d’en ober, pa ‘n dez digarez da vont da bourmen e kreisteiz bro Frañs, e-lec’h m’en deus bevet e-pad ur pennad amzer. « E pep lec’h ma z eus ur falc’hadeg e klaskan mont, emezañ en ur vousc’hoarzhin. Peurliesañ e vezomp etre 100 ha 150 falc’her.»\n650 staoter e Breizh\nE Breizh, 650 den o deus asantet staotañ betek-hen. « Aozet e vo an dra-se en-dro e Brest hag e Rostrenn a-benn nebeut. Ar pezh a vefe mat eo kaout 5 000 den e Frañs a-bezh », emezañ. Ur wech dastumet ar staot e vez muzuliet pet nanogram a glifosat zo e-barzh. Ha goude an dielfennadur e vez graet ur studiadenn diwar-benn endro ar re o deus staotet.« Kalz muioc’h a chañsoù zo e vefe bet kontammet an dud dre an avel eget dre an dour. Neuze, pe vefe 3, 5 pe 150 metrad diouzh an tiez, ne cheñchfe ket kalz a dra. Setu perak e c’houlennomp e vefe echu da vat gant ar glifosat.» Tri alvokad zo karget da sevel klemm evit ampoezonadur dirak lezioù-barn ar vro. Heuliañ a ra ivez Jil afer kumun Langouet en Il-ha-Gwilen. Eno en deus Daniel Cueff, an Aotrou maer, difennet e vefe implijet louzeier chimik re dost ouzh an tiez. «Mat-tre eo ! » eme Jil. Ne oa ket bet degemeret an diferad-kêr gant lez-varn melestradurel Roazhon. Koulskoude, muioc’h evit 80 kumun o deus choazet heuliañ skouer Langouet. Ur varnadenn all zo bet dalc’het d’ar 14 a viz Here e Roazhon.\nJil zo krog gwall abred da stourm evit e vennozhioù : da 18 vloaz e tiviz ar paotr yaouank tremen ar bak e brezhoneg penn-da-benn. « E lise e oan e Brest e 1976. Divizet ‘m eus tremen tout an danvezioù e brezhoneg, estreget ar galleg evel-just. Me m ‘eus bet zero ! Ha c’hwitet va bacho ...» Chomet eo neuze e ti e dud da sikour anezho war o atant e Plouarzel, a-raok tremen en-dro ar bak, e brezhoneg ivez, ha kenderc’hel gant studioù war al labour-douar hag an agronomiezh war-lerc’h. Lakaet en deus e dud da dreuzfeurmiñ o zi-feurm evit gounit legumaj bio, zoken. Hiziv an deiz eo Jil penn-kasour e lise Diwan Karaez. Met morse n’en deus ankounac’haet atant e yaouankiz : « plijout a rafe din mont en-dro war an tiegezh », emezañ. Ha takenn glifosat ebet en e barkeier, anat deoc’h !\nStaoterien glifosat en desped dezho : pisseurs involontaires de glyphosateOGK : OGMDielfennadur : analyseDiferad-kêr : arrêté municipalLez-varn melestradurel : tribunal administratifPenn-kasour : conseiller principal d’éducation\nJil Killevere est aujourd’hui à la tête de PIG.bzh, l’association de Pisseurs Involontaires de Glyphosate, qui compte déjà plus de 650 membres en Bretagne. Depuis le début de l’année, ils déposent plainte tour à tour pour « empoisonnement » de leurs urines au glyphosate . Jil n’en est pas à son premier coup d’éclat : il fait aussi partie des faucheurs de champs d’OGM depuis 2003. Et sa détermination ne date pas d’aujourd’hui : cet homme tenace a été le premier bachelier à tenter de passer son bac en breton en… 1976 !\nAnna Quéréjil Killevere


Pajenn:Morvan - Buez ar Zent, 1894.djvu/347 - Wikimammenn\nPajenn:Morvan - Buez ar Zent, 1894.djvu/347\n15 a Vae\nsant izidor, patroun al labourerien\neged holl skianchou ar bed ; rak mont a c’heller d’ar baradoz heb ar re-ma, hag heb ann deskadurez-se ne c’heller ket. Izidor eta ne c’houie na lenn, na skriva; mes ann dra-ze ne viraz ket outhan da veza eur zant braz.\nEn em lakaat a reaz abred e servich eunn Aotrou euz a gear, he hano Iann Vergas, ha pa oue enn oad da fortunia, e timezaz da eur plac’h iaouank fur ha devot, he hano Mari. O veza bet eur mab, ne espernaz netra evit he zevel e doujans Doue, ha goudeze ec’h en em glevaz gant he bried evit beva asambles evel breur ha c’hoar.\nIann Vergas en doa kalz douar var ar meaz, hag Izidor eo a laboure ann douarou-ze : gant ann alar e veze peurvuia. Hogen, setu ama penaoz ec’h en em gemere evit en em zantifia dre he boan hag he labour. Da zul ha da c’houel e tremene he holl amzer o pedi Doue, ha ne vanke morse, na d’ann offerenn, na da zarmoun, na da offis all ebed. Var ar pemdez, e save pell araok ann deiz, Hag abarz ma veze poent d’ezhan mont d’ar park, e rea eur vizit da gement iliz a ioa e Madrid, kouls lavaret. Dioc’h ann noz ne veze adarre fin ebed d’he beden-nou.\nGoulskoude teodou fall a gountaz d’he vestr e leze he labour da ober evit chom da zibri ar zent enn ilizou. Vergas a glaskas raktal ann tu da anaout ar virionez, ha setu hen, eur mintinvez, ha mont da ober eunn dro da velet he zouarou. Peger souezet ne oue ket pa remerkaz a-ziabell Izidor o kas ann alar ha daou eal oc’h he zikour, unan a bep tu d’ezhan! Koumpren a reaz dioc’htu oa he zervicher eur mignoun braz da Zoue, ha divar neuze e oue leun a respet evithan.\nAr Zant a ioa tano aoualc’h he c’hounidegez, ha goulskoude oa mad da ober aluzenn. Aliez e roe lod euz he vern d’ar paour, pe evit lavaret guell, ne zebre aliez nemed ar pez a jome a zilerc’h ar paour. Eunn devez m’oa rinset piz ar bouet enn he di gant ar beorien a ioa bet dija, eur paour all a deuaz c’hoaz da doull ann or, hag Izidor a lavaraz d’he c’hreg : « — Mari, guelit ha ne gavot ket c’hoaz dre aze eunn tamm bennag da rei\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/347&oldid=137545 »


Inizi Maluku - Wikipedia\n(Adkaset eus Maluku)\nAn inizi Maluku (pe Molukez) zo inizi en Indonezia, e reter an enezeg. Emaint er reter da Sulawesi, er c'hornôg da C'hinea Nevez hag en norzh da enez Timor.\nEnezennoù bihan eo an darn vrasañ anezho ; gorread an hollad anezho zo war-dro 74 505 km² hag annezet e oant gant 1 895 000 a dud e 2000. War ul lodenn vat eus an enezennoù ez eus menezioù-tan ha lod anezho o tarzhañ ur wech an amzer.\nE-pad kantvedoù e voe an inizi Maluku ul lodenn eus Indez Nederlandat ar Reter, en Impalaeriezh trevadennel an Izelvroioù. Lesanvet e oant "Inizi ar Spisoù" en amzer-hont, dre ma veze tennet kalz a graoñ-muskadez anezho.\nEr bloavezhioù 1950, pa oa deuet Indonezia da vezañ dizalc'h diouzh an Izelvroioù e voe un emsav a c'houlenne dizalc'hiezh inizi Maluku ar Su diouzh Indonezia. Evit tec'hout diouzh an emgannoù etre an dizalc'herien hag arme Indonezia ez eas tud da repuañ d'an Izelvroioù ha niverus a-walc'h eo o diskennidi er vro-se.\nEtre 1950 ha 1999 e oa eus an enezeg ur rannvro eus Indonezia, met e 1999 e voe rannet etre div rannvro : Maluku, en-dro da enez Ambon, ha Norzh Maluku, en-dro da enez Halmahera. Etre 1999 ha 2002 e voe, meur a wech, emgannoù kalet etre kristenien ha muzulmiz en enezeg. Abaoe e seblant an traoù bezañ siouloc'h.\nAdtapet diwar « https://br.wikipedia.org/w/index.php?title=Inizi_Maluku&oldid=1458247 »\nKemmoù diwezhañ degaset d'ar bajenn-mañ d'an 4 Ebr 2013, da 01:07.


Gant ar ger Penelope e tegouezher amañ. Evit sterioù all ar ger, gwelit Penelope (disheñvelout).\nPenelope (Πηνελόπη e gregach) eo anv gwreg Odysseüs ha mamm Telemac'hos (Τηλέμαχος) en Odysseia Homeros.\nDeuet eo da vout pimpatrom ar wreg feal, abalamour m'he deus gortozet e-pad ugent vloaz distro he gwaz brezelour ha nac'het addimeziñ er c'heid amzer-se.\nOdysseüs] ha Penelope, livet gant Francesco Primaticcio.\nDomenico Beccafumi, Penelope, eoullivadur war goad, 1514.\nPenelope hag he danvez priedoù, gant John William Waterhouse (1912).\nDelwenn er Vatikan, e Roma.\n2 Penelope Odysseia\nDont a ra an anv Penelope eus πηνέλοψ, "pênélops", hag a zo un houad pe ur waz ouez. Diwar gement-se eo aet lod betek faltaziañ, hep prouenn avat, e c'halle bout un doueez kozh bennak e stumm un evn.\nMerc'h e oa da Ikarios ha d'e wreg Periboia. Dimezet e oa da Odysseüs, roue Itaka, hag ur mab o devoa, Telemac'hos, ganet tre a-raok ma voe galvet Odysseüs da vont da vrezel Troia.\nUgent vloaz e chomas da c'hortoz distro he fried, a oa bet dek vloaz er brezel ha dek vloaz o tont en-dro. E-keit-se he devoa ranket nac'hañ goulennoù meur a briñs evel Agelaos, Amfinomos, Ktessippos, Demoptolemos, Elatos, Euryades, Eurimac'hos, Iros ha Peisandros, hag en o fenn Antinoos, e-pad pevar bloaz goude kouezhet kêr Droia.\nPa zistroas Odysseüs, gwisket evel ur c'hlasker-bara kozh, e welas e oa chomet feal e bried. Ijinañ a reas Penelope gwidreoù evit daleañ atav, hag unan anezho e oa lavarout gwiadiñ liñsel obidoù he zad-kaer Laertes ha bezañ prest da zibab ur pried nevez pa vije echu he labour. Bemnoz, e-pad tri bloaz, he devoa dispennet tammoù eus he gwiad ken an deiz ma komprenas he mitizhien he gwidre ha m'he diskuilhjont d'he lesaerien.\nGwelout ar pennad lesaerien Penelope.\ndel Giorgio, J.F. The Oldest Europeans A.J.Place (2006).\nSeth L. Schein, ed., Reading the Odyssey: Selected Interpretive Essays, Princeton University Press, 1996, 0-691-04440-6\nThe Penelopiad gant Margaret Atwood.\n(en) The Odyssey\nPenelope o tispenn he gwiad - ul livadur gant Joseph Wright of Derby (Getty Museum)\nAdtapet diwar « https://br.wikipedia.org/w/index.php?title=Penelope&oldid=1853514 »\nDernière modification le 29 Her 2019, à 06:38\nKemmoù diwezhañ degaset d'ar bajenn-mañ d'an 29 Her 2019, da 06:38.


Lanniliz - Wikipedia\n5 672 ann. (2019)\n48° 34′ 10″ Norzh\n4° 31′ 17″ Kornôg / 48.5693709, -4.52151\nLanniliz (distaget [lãˈniː.lis]) a zo ur gumun eus Bro-Leon e departamant Penn-ar-Bed, e gwalarn Breizh. Penn kanton e oa betek 2015.\n4.2.1 Eil brezel-bed\n9.2 Tud hag o deus bevet eno\nWar aod Mor Breizh emañ Lanniliz, etre daou aber: an Aber Benniged er mervent hag an Aber-Ac'h er biz.\nen glazur, e deir mailhenn en aour\nDekred eus ar 26 a viz Du 1790 war al le ret: e penn-kentañ 1791 e voe nac'het al le ouzh ar Roue, ar vro hag al lezennoù gant ar person, Joseph Le Duc e anv, ha daou gure, Jacques-Marie Floc'h hag Yves Bergot.\nUn nijerez alaman Junkers Ju 88 A-1 (Marilhet WNr 7140) a gouezhas e Kerouarz d'an 11 a viz Du 1940.\nUn nijerez Me 109 E-7 (marilhet WNr 6507 ) « 1 gwenn » eus an aerlu alaman (Luftwaffe) a gouezhas er gumun d'ar 24 a viz Gouhere 1941 , mervel ar reas an nijour, douaret eo e Plouzeniel.\nManer ar Roual\nManer ar Bergod\nRouantelezh-Unanet 7 (Aerlu)\nKarrnijourion e oant holl. Marvet int e 1941, e-pad an Eil Brezel-bed. Pevar anezhe a varvas d'ar 15 a viz C'hwevrer 1941 pa gouezhas o c'harr-nij (Beaufort marilhet W6493 ha kodet MW-G) e kumun Sant-Pabu, an tri all a voe lazhet d'ar 1añ a viz Ebrel 1941 pa gouezhas o c'harr-nij (Hampden marilhet X3129 ha kodet KX-?) e kumun ar Vourc'h-Wenn.\nKlasoù divyezhek a zo eno abaoe 1995.\nE distro-skol 2021 e oa enskrivet 311 skoliad er c'hlasoù divyezhek (33,5 % eus skolidi ar gumun evit a sell ouzh ar c'hentañ derez). https://www.brezhoneg.bzh/98-kelenn.htm\nGlaoda Mari al Lae (1745-1791).\nAugustin Morvan (1819-1897), medisin ha politiker.\nGoulven Mazéas, stourmer kevredelour breizhat (d'ar 15 a viz Meurzh 1895).\nMona Ozouf (ganet Sohier), a dremenas un darn eus he bugaleaj eno.\nAotrounez Kerdrel ha Kervelegan\nEn gul, e dri tour goloet en aour, mogeriet en sabel\nEn aour e gebrenn en sabel karget gant teir rozenn en argant\n(br) Lanniliz war lec'hienn Geobreizh\nAdtapet diwar « https://br.wikipedia.org/w/index.php?title=Lanniliz&oldid=1993359 »\nKemmoù diwezhañ degaset d'ar bajenn-mañ d'an 15 Mae 2022, da 16:15.


Erwan - Wikipedia\nErwan zo un anv-badez brezhonek. Dont a rafe eus Eudon, un anv kozh, ha kar eo d'an anv-badez gallek Yves, hervez Frañsez Falc'hun da skouer. Penn meur Erwan Helouri, deuet da vezañ sant Erwan ha sant paeron Breizh er XIVvet kantved, Ivo e anv-badez e latin hag Yves e galleg, en deus lakaet an daou anv da dostaat an eil ouzh egile bepred.\nKalz stummoù brezhonek all anezhañ a zo. Roet e vez kalz d'ar baotred abaoe eil lodenn an XXvet kantved e Breizh hag er broioù gallek dreist-holl.\nLidet e vez d'an 19 a viz Mae. Un deiz gouel eo e Breizh pe e-touez Bretoned Pariz abaoe deroù an XXvet kantved. Gwelet e vez an deiziad-se gant lod evel Gouel broadel Breizh, diwar skouer Gouel Sant Padrig en Iwerzhon, Gouel Dewi e Bro-Gembre pe c'hoazh Deiz Sant Jordi e Katalonia. Diwar Gouel Sant Erwan eo bet savet Gouel Breizh gant rannvro Breizh, aozet ganti bep miz Mae.\n1 Stummoù e-leizh\n2 Stummoù gwregel\n4.1.1 Anvioù-badez kevrennek\nSetu stummoù all eus an anv Erwan :\nÉrwan, Erwann, Érwann, Erwane, Eroan, Ervoan, Ervan, Earwinn, Herwan, Herwann, Aerwan, Urvoan\nEven, Ewen, Ewan, Evan, Eon, Eozen, Euzen, Usen, Izoenn\nIvon, If, Ivi, Yvi, Von, Bon, Iwan (ur stumm kembraek eo kentoc'h), Ivenn, Nounn\nIouenn, Ieun, Ioen, Yeun, Yoen, Youen, Youenn, Youwain, Youn, Cheun hag all\nBerranvioù zo ivez : Bonik, Nounik, Vonig, Youennig, Ifig...\nErwana hag Erwanez, diouzh Erwan\nYouna ha Youena, diouzh Youen\nberranv : Vonig\nIvo e latin ha yezhoù all Europa\nYves e galleg\nIves e saozneg\nErwan ar Menga, anv-pluenn ar skrivagner Joseph Auffret\nErwan ar Moal, skrivagner\nErwan Berthou, skrivagner ha barzh\nErwan Bouroullec, dezigner\nErwan Hamon, talabarder\nErwan Evenou, skrivagner ha yezhour\nErwan Hupel, skrivagner ha troour\nErwan Keravec, soner\nErwan Jozef a Gergelenn a Drevareg, moraer\nErwann Kermorvant, sonaozer filmoù\nErwan Kervella, skrivagner\nErwan Le Breton, senarioour bannoù-treset\nErwan Le Saëc, treser bannoù-treset\nErwan Manac'h, melldroader\nErwan Quintin, anv daou zen :\nErwan Quintin (melldroader)\nErwan Quintin (soner)\nErwan Roparz, soanzer ha soner binioù skos\nErwann Surcouf, treser bannoù-treset\nErwan Tabarly, merdeer ha skiper\nErwan Tymen, liorzhour\nErwan Vallerie , skrivagner\nErwan-Vari Gwazdoue, barzh\nJakez-Erwan Mouton, skrivagner\nYann-Erwan Broudig, bredelfennour\nErwan Bergot, milour, skrivagner ha kazetenner\nErwan Bérot, c'hoarier rugbi XV\nErwan Pain, c'hoarier hoke sar skorn\nErwann Le Péchoux, iskrimer\nErwan Le Morhedec, alvokad ha bloger\nErwan Castex, lesanvet Rone, sonaozer elektronek\nErwan Dianteill, denoniour ha sokiologour\nErwan Käser, skier\nErwan et compagnie, film suis (2004), hag e heuliad Erwan et plus si affinités (2012) sevenet gant Marc Décosterd e 2012\nSant-Erwan, ur bier\nGouel Erwan pe Gouel Breizh, gouel broadel ar vro deuet da vezañ un hollad abadennoù ha festoù bep miz Mae meret gant Rannvro Breizh\nAdtapet diwar « https://br.wikipedia.org/w/index.php?title=Erwan&oldid=1899237 »\nDernière modification le 1 Ebr 2021, à 13:34\nKemmoù diwezhañ degaset d'ar bajenn-mañ d'an 1 Ebr 2021, da 13:34.


Pajenn:Inisan - Emgann Kergidu.djvu/45 - Wikimammenn\nPajenn:Inisan - Emgann Kergidu.djvu/45\nhe vab ; mall en doa da vont en hent. Ar manac’h a ginnigaz d’ezho peb a damm bara araok mont kuit. An hini koz n’en deoue afer a netra ; an hini iaouank a lakeaz eur c’horn bara enn he c’hodel en eur drugarekaat ar manac’h euz he vadelez ; an hini koz avad ne droaz ket zoken he benn da zellet outhan.\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/45&oldid=103205 »\nKemmoù diwezhañ degaset d'ar bajenn-mañ d'an 16 Mez 2017, da 15:20.


Implij an euskareg àr-stabilaat | YA! Keleier e brezhoneg - kazetenn sizhuniek enlinenn\nKeleier » Keleier Etrebroadel » Implij an euskareg àr-stabilaat\nImplij an euskareg àr-stabilaat\n31 / 07 / 2017 | Keleier Etrebroadel, Yezhoù minorelaet | Commentaires fermés sur Implij an euskareg àr-stabilaat\nE peseurt stad emañ an euskareg en devezh a hiziv ? Sed ar pezh a glask gouzout ar gouarnamant emren euskarat asambles gant Ofis ar Euskareg. Gante ez eus bet kaset div studiadenn da benn. Bep 5 bloaz a vezont nevesaet. Unan o studiiñ stad ar yezh en Ipparalde (an « Norzh ») hag eben ar yezhoù a vez komzet e straedoù ar vro pirenean en daou du eus ar « vevenn ». Ha souezhus eo disoc’hoù zo !\nDiv studiadenn nevez diàr-benn implij an euskareg a zo bet embannet nevez zo.\nAr « 6vet enklask sokioyezhel »* eo an hini gentañ. Bep 5 bloaz e vez nevesaet seurt enklask abaoe 1991.\nUrzhiet hag arc’hantaet eo gant ar gouarnamant emren euskarat met pleustret vez àr an teir ensavadur a ya d’ober « Euskal Herria » : ar gumuniezh emren, an Ipparalde (an « Norzh ») hag ar gumuniezh foran a Nafarroa. Ha disheñvel eo an disoc’hoù diouzh an tiriadoù !\nUn nebeud mizioù zo e oa bet kinniget ar renta-kont evit tiriadoù ar Gumuniezh Emren hag an Nafarroa.\nE penn kentañ miz Gouere e oa bet graet kement-all e Baiona evit an teir froviñs eus Ipparalde.\nPouez ar re bet ganet e-maez eus ar vro\nEn Ipparalde ne ya ket mui an niver a euskaregourion àr-zigresk. Arruet eo stabil an niver absolut a yezhourion Ha sed amañ un dra nevez ! Ha gwelloc’h c’hoazh : emañ niver an « divyezhourion euvridik » o kreskiñ.\nMuioc’h-mui a dud a zo arru àr ar vro, ar pezh a dalvez e ya àr-zigresk ar c’hementadoù a euskaregourion er gevredigezh memestra. 26,4% e oant e 1996 ha n’int ket ‘met 20,5% e 2017.\nHa pouez ar re bet ganet e-maez eus Bro-Euskadi a zispleg kement-mañ. 57% eus ar re ne ouiont ket ar yezh a zo bet ganet e-maez eus ar vro, o c’houzout n’eo ket bet ganet en Euskal Herria 43% eus ar dud o veviñ enni.\nEvel just eo e Baxe Nafarroa-hag e Xiberoa e vez kavet ar muiañ a euskaregourion (an hanter eus an dud**). Er BAB (Bayonne-Anglet-Biarritz) en « agglo », en Arvor neuze, emañ ar feur izelañ a yezhourion : a-boan 8%.\nDav eo lavarout n’emañ ket ar BAB en euskaregva e gwirionez, met er gaskonegva.. Ha bout zo c’hoazh tud zo oc’h ober gant an okitaneg gaskon en tiriad-mañ (anvet ar « Baish-Ador » en Okitaneg)\nEvit a sell ouzh an divyezhourion euvridik, o deus kresketa 0,3% abaoe 2011 ha muioc’h-mui a euskaregourion a gaver er rummadoù yaouankañ.\nE straedoù ar vro\nKlokaat a ra ar studiadenn gentañ an eil studiadenn***. Kaset eo bet da benn gant ur bodad-labour euskarat anvet « Soziolinguistika Klusterra » (kluster a sokioyezhoniezh) hag enni zo bet studiet implij ar yezhoù er straedoù eus Euskal Herria a-bezh (Norzh ha Su, Nafarroa ivez).\nAbaoe 1989 e vez kaset da benn hag ar 7vet hini eo homañ, bet graet e 2016 (embannet an disoc’hoù e miz Gouere 2017 nemetken).\nHervez an disochoù e ya àr-zigresk implij an euskareg er straedoù abaoe 2011. 13,2% eus an Euskariz a rae gant o yezh er straedoù e 2011 ha 12,6% a gendalc’h d’en ober e 2016.\nMet gwashoc’h e oa an disoc’hoù e 1989 gant 10,8%. 76,4% eus an dud o vevañ en Euskadi a ra gant ar spagnoleg, 8,3% a ra gant ar galleg ha 2,7% gant yezhoù all. Hogen, disheñvel-tre emañ an traoù etre ar 7 proviñs. 31,1% eus an divizoù a zo en euskareg e straedoù Gipuzkoa (àr-zigresk), 8,8% e Biskaia (àr-zigresk), 6,7% e Nafarroa (àr-gresk), 4,6% en Araba (àr-gresk) ha 5,3% en Ipparalde.\nE berrgomzoù e c’heller lâret : el lec’hioù m’emañ kreñv ar yezh e vez graet nebeutoc’h-nebeutañ ganti hag el lec’hioù kontet e-maez eus an euskaregva (Araba, kreiz ha su Nafarroa) e vez implijet muioc’h-mui yezh goshañ Europa.\n** Er proviñsoù-mañ e c’heller kavout familhoù a-enep ar skolioù dre soubidigezh (evit abegoù a bep seurt) met m’eo an euskareg yezh nemeti ar familh bout ma oar galleg an holl dud !\n*** http://www.soziolinguistika.eus/fr/node/6588 (mont en diaz evit kavout an droidigezh e galleg)


Luftwaffe (1935-1945) — Wikipedia\nBanniel ha skoed-ardamez al Luftwaffe\n26 a viz Ebrel 1935- 8 a viz Mae 1945\nOberkommando der Luftwaffe)\nReichsluftfahrtministerium, Leipziger Strasse e Berlin\nKarbedoù nij 119,871 (produet); izili 3,400,000 (hollad er servij etre 1939 ha 1945)\nNijerezioù Junkers Ju 87 Stuka o tibradañ da vont da dagañ Polonia, miz Gwengolo 1939.\nAl Luftwaffe a oa nijlu ar Wehrmacht alaman e-pad an Eil Brezel-bed. Nerzhioù nijlu alamagn e-pad ar C'hentañ Brezel-bed, al Luftstreitkräfte eus al lu douar hag ar Marine-Fliegerabteilung evit ar morlu Kriegsmarine, a oa bet roet lam dezhi e 1920 hervez disoc'h Feur-emglev Versailhez a redie Alamagn da chom hep kaout eus un nijlu.\nE-pad ar mare etre an daou Brezel Bed, an nijourien alaman a oa gourdonet dre guzh o tremen e-biou eus ar feur-emglev e bazenn nij Lipetsk. Gant ma oa ar strollad Nazi o kemer nerzh ha dre torridigezh Feur-emglev Versailhez ganto, al Luftwaffe a oa bet krouet d'ar 26 a viz Ebrel 1935. Al Lejion Kondor eus al Luftwaffe a gemeras perzh e Brezel diabarzh Spagn. Ar brezel a zuio da vezañ ul lec'h gourdoniñ evit an nijerien, ar c'hirri-nij hag ar strategiezhoù brezel. An disoc'h a voe da lakaat al Luftwaffe da vezañ arbennikaet, ha gant ul lañs teknikel brasoc'h evit darn an nijluioù dre ar bed. Pouezus e voe an darvoud-se dre ma roio lañs bras da nerzhioù an Trede Reich e 1939.\nHañv 1939, al Luftwaffe a oa savet gant 28 Geschwaders (flodad).\nAozadur al Luftwaffe[kemmañ | kemmañ ar vammenn]\nAozadur al Luftwaffe\nRummadoù kar[kemmañ | kemmañ ar vammenn]\nRummad:Nijvaoù al Luftwaffe e Breizh\nRummad:Nijerezioù alaman aet d'ar strad e Breizh e-pad an Eil brezel-bed\nAdtapet diwar « https://br.wikipedia.org/w/index.php?title=Luftwaffe_(1935-1945)&oldid=1798528 »\nKemmoù diwezhañ degaset d'ar bajenn-mañ d'an 23 Mez 2018, da 22:17.


Kroaz an ti ruz - Wikipedia\nKroaz an ti ruz\nKroaz an ti ruz zo ur groaz keltiek e greunvaen e Trelevenez. He c'havout a reer 100 metrad a gleiz d'un hent-karr bihan a loc'h a gleiz er bourk, nepell eus an iliz, eus hent Sant-Alar.\nUnan eus bugale Trelevenez, Adrian Stang ar Ruskeg a zo unan eus ar miliadoù a soudarded vreton a zo bet falc’het e Belgia, e Maissin, gant an Ankou. D’an 22 a viz Eost 1914. Ul lazhadeg euzhus e voe e-pad daou zevezh. E miz Eost 1932, 18 vloaz war-lerc’h, e teue e vamm, itron ar C’hastell, an Itron Hilarion Stang Ar Ruskeg, bet ganet Herve-ar-Pennc’hoad, betek enno, e Maissin, evit al lidoù bras ha staliadur ur C’halvar a Vreizh er vered. Eus an Treoù-Leon an hini eo e teue : « Kroaz an Ti ruz » a veze graet eus ar c’halvar-se. Skrivet eo warnañ, en ur brezhoneg iskis un tammig, komzoù hag a zo da soñjal warno goustadik.\n«Ar prezeger gwella hep mar eo er maro\nrak e vouez a zo don ! Selaou, den kalonek,\nLaret a ra bezañ bretoned karantek.\nKeneil, demp alies da welet ar beziou »\nJos-Pêr ar Braz (Dirlem 1889-1915)\nUr blakenn e brezhoneg e bered Maissin gant Jos-Pêr ar Braz ur soudard broadelour breton\nUr c'halvar bet degaset eus An Treoù-Leon\nPlakenn An Treoù-Leon evit ar c'halvar Croas Ty Ru bet tennet\nE plas ar c'halvar kozh aet da Velgia ez eus bet staliet ur groaz keltiek e greunvaen : he c'havout a reer 100 metr a-gleiz d'un hent-karr bihan a loc'h a gleiz er bourk, nepell eus an iliz, eus hent Sant-Alar.\nBered soudardel Gall-Alaman Maissin gant plakenn koun Jos-Pêr ar Braz hag ur c'halvar eus ar 16vet kantved degaset eus An Treoù-Leon\nAdtapet diwar « https://br.wikipedia.org/w/index.php?title=Kroaz_an_ti_ruz&oldid=1789025 »\nKemmoù diwezhañ degaset d'ar bajenn-mañ d'an 8 Ebr 2018, da 10:37.


André-Marie Ampère a zo bet ganet e Lyon d'an 20 a viz Genver 1775 ha marvet e Marselha d'an 10 a viz Even 1836. Ur jedoniour ha fizikour gall e oa. Ijinet en deus ar pellskriver tredan kentañ, ha, gant François Arago, ar maen-touch-tredan. E 1827 e tisplegaas teorem an tredanmagneterezh. E anv a zo bet roet da unanenn etrebroadel ar fonnder tredan : an amper.\nTi bugaleaj Amper e Poleymieux, mirdi -Ampère an deiz a hiziv.\nDelwenn André-Marie Ampère, plasenn Ampère war Gourenez Lyon\nAdalek e vugaleaj e plijas da André-Marie Ampère deskiñ. Kaset en dije da benn jedadennoù hir gant mein ha bruzunoù kouignoù a-raok anavezout ar sifroù. Kregiñ a reas e dad da zeskiñ latin dezhañ, hogen, dilezel a reas ar c'henteliañ-se pa welas ne oa dedennet e vab met gant ar matematik hepken. Koulskoude ec'h adkgrogas Ampère gant e gentelioù latin un nebeud bloavezhioù war-lerc'h, peadra dezhañ da gompren labourioù Leonhard Euler ha Daniel Bernoulli.\nE 1796 e kejas Ampère gant Julie Carron, dimeziñ a rejont e 1799. Adalek 1796 e roas Ampère kentelioù matematik, kimiezh ha yezhoù e Lyon. E 1801 e teuas Ampère da vezañ kelenner fizik ha kimiezh e Bourg-en-Bresse, e Skol-greiz departamant an Ain (bremañ lise Jérôme Lalande), en ur leuskel e wreg hag e vab Jean-Jacques e Lyon. Mervel a reas e wreg e 1803. Er memes bloavezh e voe anvet Ampère da gelenner matematik e lise Lyon. E 1804 e voe anvet da vestr-studi dielfennadur er Skol liesteknik ; en em staliañ a reas neuze e Pariz. D'ar c'hentañ a viz Eost 1806 e timezas gant Jeanne-Françoise Poto, a varvas e Versailles e 1866, da 88 vloaz ; reiñ a reas ur verc'h dezhañ, Albine hec'h anv (1807-1842).\nAnvet e voe unanenn etrebroadel ar fonnder tredan amper en enor dezhañ.\nAdtapet diwar « https://br.wikipedia.org/w/index.php?title=André-Marie_Ampère&oldid=1832862 »\nKemm diwezhañ d'an 3 Ebr 2019 da 09:04\nKemmoù diwezhañ degaset d'ar bajenn-mañ d'an 3 Ebr 2019, da 09:04.


Devezh ar vugale : Le voyage de Piti Nuage / Journée des enfants : Le voyage de Piti Nuage - Locoal Mendon - novembre 2019\nDevezh ar vugale : Le voyage de Piti Nuage / Journée des enfants : Le voyage de Piti Nuage (En langue bretonne)\nSpectacle Locoal Mendon - 15 novembre 2019\nAn arvest-mañ kinniget ha sonet get Jean-Luc Roudaut hag e sonerion, hrevez un istor skrivet get Martine Kerrien ha skeudennoù get Virginie Grosos hor c’has da heul ur goumoulennig. He-unan emañ Koumoulennig é soursial doc’h loened ar savanenn. Pezh ‘zo, emañ-hi é treutaat ; emañ ret dezhi monet da glask kogus arall da c’houlenn sikour gete ha lakaat ar glav da gouezhel. Betek Breizh e tegouezho da geñver ur gouel bras. Un istor... a-ziàr liv an amzer. Ur veaj etre Afrika ha Breizh. Un istor... é komz a vignoniaj ha kenskoazell.\nUn arvest evit bugale skolioù divyezhek Bro An Alre


Keleier 24 a viz ebrel | Embroidi hag Europa, ha plas ar brezhoneg e ti-gar Brest\nvendredi 24 avril 2015 à 20:47 Par Tudi Crequer, France Bleu Breizh Izel\nFenoz, er c'heleier e brezhoneg hon komzet diwar-benn an divroidi, ur gevredigezh a skoazell anezho e Lannuon, ha roet hon eus ivez ar gaoz d'ar strollad Aï'ta. Disadorn 25 aviz ebrel e vezo lidet war an ton bras 150 deiz ha bloaz an tren e Brest, met n'eus gêr brezhoneg evit poent en ti-gar.\nPierrick An Danteg © Radio France - Tudi Crequer\nDivroidi : "Ar gouarnamantoù ne soñjont nemet un dra : penaos mirout an embroidi da zont!"\nTridoublet e vo an arc'hant lakaet gant unvaniezh europa evit saveteiñ an divroidi eus Afrika hag a gemer bigi evit treuziñ ar mor kreizdouarel. Divizet zo bet kement-mañ, diryaou gant renerien stadoù ha gouarnamantoù Europa. Abaoe penn kentañ ar bloaz, ouzhpenn 35 000 a zivroidi o defe divroet betek Europa. Ul lod anezho a zo marv er mor kreidouarel, giz m'eo bet gwelet gant ur vag ar sizhun tremenet. E Lannuon, skoazellet e vez, abaoe 2006, an divroidi gant ur c'holektif a sitoianed. Ar pezh a zo bet lavaret gant ar gouarnamantoù a zo mantrus eme Pierrick an Danteg a gemer perzh er c'holektif-mañ :\nDivroidi SON 2 Mantret on\n150 bloaz an tren e Brest : "ur rann-galon eo gwelout ne vez ket graet kalz traoù gant ar rannvro evit plas ar brezhoneg" eme Aï'ta\nDisadorn e vo lidet 150 deiz ha bloaz an tren 'ba brest, ar wech kentañ e oa e arrue un tren betek Brest. Lidoù a vo, da skouer, staliet zo bet un diskouezadeg diwar-benn istor Brest hag an trenioù. Padal n'eo ket gwall gontant ezel ar strollad Aï'ta. N'eus ket c'hoazh panelloù e brezhoneg en ti-gar. Ha n'eo ket nemet abalamour d'an SNCF, hervez Yves-Marie Derbré Salaün, ne vez ket graet trawalc'h a draoù gant Ofis ar Brezhoneg hag ar Rannvro :


Jakez Ar Borgn Alato ! - Le Télégramme\nPublié le 27 décembre 2002 à 00h00\nJakez Ar Borgn Alato !\nUr bladenn nevez e brezhoneg evit ar vugale ! Gant «Brennig ar C'hurnig» e teu Jakez ar Borgn da aveliñ pennoù ar re vras hag ar re vihan.\nJakez ar Borgn : « Ar vugale o deus ur sell war ar bed, hag a zo yac'hoc'h eget hini an dud deuet ». (Foto Eugène LLe Droff)\nUr bladenn nevez e brezhoneg evit ar vugale ! Gant «Brennig ar C'hurnig» e teu Jakez ar Borgn da aveliñ pennoù ar re vras hag ar re vihan...E-barzh e oto, deus ar mintin e teu dezhañ ar mennozhioù, o ruilhal deus Guiseni d'ar Releg. Un degouezh er ger, ur frasenn gant ur bugel... e gwetur Jakez ar Borgn e vez atav ur benveg da enrollañ pare da dapañ un ton pe ur soñj. «E Plouneour-Menez em eus gwelet ul lec'h anvet Kerguzh. Du-se e oa ur puñs. Kavet 'm eus e glote mat gant olifant ruz !». Ha setu ganet ha kanet ton An Olifanted : «Un olifant ruz o stankañ toull ar puñs en tu all da Gerguzh/un olifant melen pignet war ur wezenn e kreizh-ker Lesneven...». Olifant awalc'h eo Jakez ar Borgn ivez ! Goustadik goustadik e teu an traoù nevez gantañ. «Da ugent vloaz 'm eus bet c'hoant ober kanaouennoù evit ar vugale, met ma live brezhonek ne oa ket dereat, ha chomet on a-zav. Traoù-all am eus graet evel c'hoari gant strollad ar Vro Bagan. Da dregont vloaz 'm eus kroget en-dro. Kant kanaouenn bennak am eus skrivet. Dibabet 'm eus ar re wellañ evit ar bladenn-se, met pevar bloavezh am eus bet ezhomm da echuiñ anezhi !».\nSell ar vugale war ar bed o treiñ\nSaourus, yac'h ha fentus eo brezhoneg Jakez ar Borgn. Ar yezh a zo evel an den ! Farsus ha souezhus ! Gant ar bersoned en deus dizoloet Jakez ar Borgn bed ar sonerezh. Biskoazh kement-all evit ur Pagan ! «Ur gitar am eus prennet pa oan e kloerdi Pont-e-Kroaz, pa oan 13 vloaz. D'ar mare-se e oa graet sonerezh gant an holl dud er c'hloerdi. Ret e oa deskiñ seniñ armonium zoken !». Ken souezhus eo sell Jakez ar Borgn war ar bed o treiñ. Sell ar re vihan hag ar re vunut. Sell ur bugel ivez, pa vez kontet deomp gantañ ganedigezh ar Mabig Jezuz, gant daoulagad azen Bethleem : «Direnket gant un ejen e-pad va c'houskaig /ha gant Mari leun a drouz/ha setu tri furlukin, unan a zo melen klañv, unan ruz gant ar vezh, unan 'deus rouzet 'hed an hañv»... Ken drol eo gwerz ar bleiz diwezhañ : «Me eo ar bleiz diwezhañ/a zo e Breizh o vevañ/ar re-all a zo bet paket/barnet, krouget ha devet». «Me 'm eus klasket sevel istorioù evel danevelloù, gant ur penn kentañ hag ur fin». Fonnus e vez tonioù Jakez ar Borgn ha dañvez a vez enno. Tonioù a-enep al lanv du, tonioù evit ar peoc'h, tonioù evit ar yezh. «Ar vugale o deus ur sell war ar bed hag a zo yac'hoc'h eget hini an dud deuet. Santout a reont pa vez an traoù en arvar. Ha soñjal a ra dezho e vez moaien da cheñch an traoù». Ur sell war amzer da zont ar bed a vez kavet e tonioù Jakez ar Borgn. Ul labour evit amzer da zont hor yezh a vez graet gantañ dreist-holl.\nLakaat an tonioù da glot gant muzik ar yezh\n«Klask a ran sevel tonioù hag a 'z a gant pouezh-mouezh ar brezhoneg. Labourat a ran war an destenn, rak muzik a zo e-barzh dija. Kan a ran ur pozh da gentañ. Da c'houde eo ret kizellañ ar re-all». Lakaet e vez neuze an ton da glotañ gant muzik ar yezh. Al labour diaesañ d'ober. Ur mod da labourat bet dilezet gant meur a hini e-pad pell. «Me a ginnigfe ur moratoire e-pad deg vloaz. Amzer deomp da zeskiñ d'ar vugale tonioù gant ur pouezh-mouezh mat». Alato, bugale ! Setu aze neuze amzer awalc'h da dañvaat blaz brennig ar c'hurnig !


Douaroù dindan Mayaed emsavet Chan Santa Cruz, war-dro 1870\nChan Santa Cruz a oa anv orin ar gêr a zo Felipe Carrillo Puerto hiziv, e Quintana Roo, e Mec'hiko, hag ivez anv ar stad maya dizalc'h de facto a oa kêr-benn dezhi e-pad an emsavadeg vaya anavezet evel Guerra de Castas. Eus ar Vayaed emsavet e veze graet Cruzoob.\nGant Chan Santa Cruz e voe krouet ur relijion nevez, anavezet evel Culto a la Cruz Parlante (Keheliñ ar Groaz a Gomz), a oa ur mesk katoligiezh ha kredennoù maya. Ar Groaz a Gomz (Cruz Parlante) an hini e oa gwir renerez ar gevredigezh, a rene war an arme zoken, ma c'haller lavarout e oa savet e Chan Santa Cruz ur stad teokratek, pe un doueveliegezh. Dre ma ne oa ket beleien gatolik er vor, a-hervez, eoa renet an azeulerezh gant mistri kanerien pe jubennourien ar groaz, a gomze en hec'h anv hag a reseve o galloud a-berzh Doue war-eeun.\nKrouet e voe Chan Santa Cruz war-dro 1850 Dont a reas arme ar Republik renet gant ar jeneral Ignacio A. Bravo ha faezhet e voe ganto an emsavidi cruzoob . Aloubet e voe Chan Santa Cruz en 1901, adanvet Santa Cruz de Bravo, ha lakaet da gêrbenn an Territorio de Quintana Roo.\nAdtapet diwar « https://br.wikipedia.org/w/index.php?title=Chan_Santa_Cruz&oldid=1964273 »


dichek - Wikeriadur\ndichek /ˈdiʃːek/ (furm vihanaat : dichekik) (diwar-benn an dud hag o lavaroù)\nDezhañ doareoù diseven, re hardizh ; divergont\n— Hag ur poent tennet digant ar Gripi-Aour en abeg d'hoc'h emzalc'h dichek, Potter. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 145.)\nDezhañ doareoù rok, taer\nDezhañ doareoù leun a zismegañs, a fae, a lorc'hentez ; faeüs, otus, uhel\nEn un doare uhel, rok, diardoù pe diseven (diwar-benn an dud hag o lavaroù)\n« Petra? » eme hemañ ken dichek ha tra diwar e azezenn, » Sodet oc'h?... Tec'hit alese! » — (Jakez Konan, Lannevern e kañv ha danevelloù all, Al Liamm, 1980, p. 24.)\nKen dichek ha tra e kendalc'he an heñcher gant e zisplegadenn : [...]. — (Goulc'han Kervella, Brezel ar Rigadell, Al Liamm, 1994, p. 108.)\ngalleg : effronté (fr) , hardi (fr) , insolent (fr)\nAdtapet diwar « https://br.wiktionary.org/w/index.php?title=dichek&oldid=210717 »\nKemmoù diwezhañ degaset d'ar bajenn-mañ d'an 12 Her 2015, da 13:00.


Kaozeal:Kanol Naoned-Brest - Wikipedia\nAr ganol eus Brest da Naoned, e brezhoneg gwir. (Implijer dizanv)\nMat e vefe displegañ abalamour da betra n'eo ket mat Kanol Naoned-Brest (a gaver da skouer war gartenn Breizh Ofis ar Brezhoneg) pa vez cheñchet an titl evel-se. Ha n'heller ket lavaret "Hent Kemper-Brest" eta? ret eo ober bepred gant Hent eus Kemper da Vrest? Ha perak ez eus bet graet gant Kanol Il ha Renk ha neket gant ar Ganol a ya eus an Il d'ar Renk pe Kanol eus an Il d'ar Renk? Ha divadezet e vo ivez an droienn Brezel 39-45 evit ober gant ar brezel eus 1939 da 1945?--Trec'hlid mitonet 18 Gou 2010 da 08:14 (UTC)\nMat e vije paouez da lakaat dibaboù an Ofis da zibaboù santeloc'h eget re ar geriadurioù ha yezhadurioù, ha kaout soñj emaomp en un holloueziadur. Pep hini a c'hall lavarout evel ma kar, el lec'h ma kar, gant neb a gar. Met en un holloueziadur eo mat klask bezañ difazi: Pelec'h emañ ar fazi e-barzh Kanol eus Naoned da Vrest? Ne welan ket. E-barzh Kanol Naoned -Brest ne welan ket brezhoneg mat. Evit ar pennadoù all meneget n'eo ket amañ emañ al lec'h da gaozeaml anezho, met:\nKanol an Il hag ar Renk eo ar stumm reishañ hervezon, ha Kanol Il ha Renk ne glot ket gant yezhadur ar brezhoneg. Bremañ, lakaat un anv e brezhoneg yac'h n'eo ket divadeziñ.\nBrezel 39-45 zo sur-mat brezhoneg yac'h da dud zo, me 'gav gwelloc'h hag holloueziadureloc'h Eil brezel-bed evel amañ. Gortozomp alioù all. Bianchi-Bihan 18 Gou 2010 da 10:27 (UTC)\nNe'z peus ket respontet da c'houlenn ebet, na prouet netra. N'eo ket un doare da lakaat un holloueziadur da vont war-raok.--Trec'hlid mitonet 18 Gou 2010 da 19:06 (UTC)\nAdlakaat a ran an doare kentañ eus an titl a ziskouez bezañ reizh ken ne'z eo. Gwelomp ar pezh a lavar an arbennigourien. Herve Bihan, kelenner skol-veur, en e dezenn doktorelezh diwar-benn steranvadurezh Breizh (arbennikoc'h n'eus ket) a ra pajenn 492 gant Kanol Naoned-Brest ("Alies, tro-dro da Gerne uhel hon eus kevet kanol gourel da envel Kanol Naoned-Brest"). Kavet e vez ivez "Kanol Naoned-Brest" en ur geriadur dave evel hini an Here (p.676a). Hag evel m'en deus respontet ar cheñcher titl war boent ebet eus ma goulennoù na displeget petra oa fazius en titl ec'h adlakaan an titl evel ma oa da gentañ.--Trec'hlid mitonet 18 Gou 2010 da 19:57 (UTC)\nReolennoù ar brezhoneg[kemmañ ar vammenn]\nD'am soñj em boa respontet da bep poent.\nAr ganol eus Brest da Naoned zo reizh hervez ar yezhadur, ken reizh hag an hent eus Perroz da Lannuon, keta? Neuze eo holloueziadurel: lavaret e vez, ha reizh eo. Ma n'eo ket, ne gavi ket diaes da brouiñ. Gortozomp da zisplegadenn eta.\nKanol Naoned-Brest ? Evel Iliz Lambaol-Gwitalmeze? Anavezet eo Lambaol-Gwitalmeze, Naoned-Brest n'eo ket. Met ma'z eo ken reizh an anv Kanol Naoned-Brest ha ma lavarez ne gavi ket diaes da brouiñ ivez.\nKanol Il-ha-Renk n'eo ket bet "klevet alies tro-dro da Gerne-Uhel" gant den ebet, neuze n'eo nemet un ijinadenn dizanv savet en ur burev bennak.\nN'eo ket trawalc'h gwelout ger nag anv moulet, e skrid pe gartenn, skridoù an Ofis pe re all, evit ma vijent reizh en desped da reolennoù ar yezhadur.\nBrezhoneg mat a c'haller gortoz gwelout en un holloueziadur.\nMa vez ret ober ul listenn eus an traoù iskis a'r seurt-se, ha klask ar fazioù pe dislavaroù en embannadurioù zo, e vo fentus. Ha kriz.\nDiv skouer nemetken:\nE Geriadur an Here, kement-mañ: Silañ ar yod dre lost he hiviz: na sellet tamm ouzh ouzh an dispignoù. Ar c'hontrol eo.\nE paperioù an Ofis: an droienn da live, implijet stank, poent zo bet, evel amañ: memes tra e chomer kalz ivez d’al live sikour ar c’hevredigezhioù. Bianchi-Bihan 18 Gou 2010 da 20:25 (UTC)\nUrzh ar gerioù[kemmañ ar vammenn]\nE brezhoneg, evel e galleg, e lakaer peurliesañ ar ger hirañ er fin evit ma vo kempouez : pebr hag holen, propr ha kempenn, yac'h ha dibistig... --86.214.3.215 21 Gou 2010 da 07:49 (UTC)\n... kriz ha kalet, mat hag echu, ... Met un enepskouerig bennak a c'hallfed kaout marteze: joaus ha gae, ... Bianchi-Bihan 21 Gou 2010 da 08:40 (UTC)\nAdtapet diwar « https://br.wikipedia.org/w/index.php?title=Kaozeal:Kanol_Naoned-Brest&oldid=772690 »\nKemmoù diwezhañ degaset d'ar bajenn-mañ d'an 21 Gou 2010, da 08:40.


Archives des Llibertat - Bretagne Info\n« Arvarus e vije ma teuje Katalounia da vezañ dizalc’h… » eme Manuel Valls\nBy admin 24/07/2014\nPlijout a ra da vManuel Valls embann bep a vare en deus gwrizioù kostez Barcelona e Katalounia ha gant stad Spagn dre vras.\nBez emañ en deizoù kentañ maodiern ar Frañs o pourmen en tu all d’ar Pireneou evit kejiñ ouzh e genseurt Mariano Rajoy hag ouzh Roue nevez ar stad.\nGouez d’ar gelaouenn dizalc’hour Katalan en linenn Llibertat en defe embannet d’ar c’helaouennoù stad e Madrid e vije arvarus evit Katalounia mont da stad dizalc’h. Dañjerus eta evit Katalaniz met ivez evit stad Spagn hag Europa.\nOuzphennet en doa « Fellout a ra deomp derc’hel gant ur stad spagn kreñv, sed aze ar pep pouezusañ », pe c’hoazh « Ma krog ar broadoù-stad da zisrannañ e vo lakaet diaes Europa… ».\nGortoz a ra pobl Katalounia e vefe roet dezhi an tu da reiñ he soñj dre ur referandum da vare an diskar amzer, ken buan eo kresket ar mennozhioù dizalc’hour er bloavezhioù kent.\nAnat eo en defe dizalc’hiezh Katalounia ul levezon politikel kreñv e peurrest ar broioù Katalan (Inizi Balear, tachenn ar gwalarn, ha bro Valencia…), er stad Spagn a-bezh abalamour da c’hoantoù frankiz ar broadoù all hep stad a vev dindan he beli koulz hag er Stad c’hall a vez ac’hubet ganti hanternoz Katalounia (Bro bPerbinya) hag un toullad broioù all evel hon hini, da skouer…


Alanis Obomsawin - Breizh ha liesseurted\nar stourm war bep tachenn\nAlanis Obomsawin, Abenakiez, eus Kanada a zo sevenerez, anavezet eo er bed a-bezh evit he filmoù diwar-benn enkadenn Oka e 1990, pa enebas ar vroad Mohawk ouzh ar gouarnamant kanadian. Plijout a ra dezhi ivez kontañ istorioù hag a laka ar spi da ziwan. En hec'h oberenn e kaver an darempredoù familh, ar c'hudennoù deskadurezh ha sokial. Gant he femzek film bennak eo deuet a-benn da reiñ ur skeudenn nevez eus an Orinidi. Anavezet eo Alanis evit kaout ur beg frank, evit he labourioù fonnus hag evit stourm war bep tachenn, deuet eo a-benn da gemm skeudenn an Indianed er sinema.\nAnvet eo gant he fobl “Ka-li-la-wato”, an hini a zegas eürusted dimp.\nEzel eus broad an Abenaked, Alanis Obomsawin a zo ganet hag he deus tremenet he bugaleaj e lec'h-miret Odonak, 113 km bennak er biz da vMontréal. Bevañ a reas eno betek an oad a nav bloaz pa'z eas he zud da Trois-Rivières da chom. Mont eus ar maezioù d'ar gêr vras a zo bet diaes-tre rak ouzhpenn bezañ troc'het eus hec’h endro naturel ne ouie na saozneg na galleg.\nE penn kentañ ar bloavezhioù 60 eo krog Alanis Obomsawin da vezañ anavezet dre he c'hanaouennoù hag an doare he deus da gontañ istorioù : klask a ra mirout ha gwareziñ istor ha sevenadur pobloù amerindian Kanada. Kregiñ a ra da ganañ e 1960 «Town hall» e New York. Bez' e c'halled gwelet anezhi ivez en abadenn Sesame street hag e abadennoù niverus e Kanada, er Stadoù-Unanet hag en Europa.\nGoulenn a ra an Office National du Film du Canada diganti kuzuliañ evit ur film diwar-benn an Orinidi. Adalek neuze e tremen hec'h amzer etre hec'h abadennoù ha seveniñ ha produiñ filmoù. Seveniñ ha produiñ a ra kalz a filmoù ha krouiñ a ra div greizenn multivedia Nanowan ha Liliwat, asambles gant broadoù indian all. Kas a ra da benn ha produiñ a ra Sounds from our people, un heuliad c'hwec'h abadenn evit ar skinwel deskadurell kanadian. En ONF e produ, e kas da benn hag e skriv un toullad brav a deulfilmoù evit «ma c'hello hor pobloù kaout ul lec'h da vezañ klevet, evit diskouez ha reiñ da gompren pegen direizh eo ar pezh a vez graet d'hor re».\nSevenet he deus ar filmaozourez amerindian ur pemzek film bennak ; stourm a ra war meur a zachenn : filmoù, prezegennoù er skolioù hag er skolioù-meur, abadennoù kan, engravadurioù, diskouezadegoù...\nE 1971 e teu er-maez he film kentañ Christmas at Moose Factory. An eil Mother of Many Children (1977) a zo ur raktres tomm d'he c'halon abaoe ar penn kentañ. Ar film-se Mother of Many Children a zo kelc'hiad ar vuhez, ganedigezh, bugaleaj, krennoad, yaouankiz, oad gour, kozhni ; diskouez a ra merc'hed ha gwragez eus c'hentañ broadoù a zo er vro. Evel ul levr skeudennoù familh, un albom merc'hed engenidik...\nDiwezhatoc'h e voe he filmoù politikeloc'h hag kevredigezheloc'h, evel gant événements de Restigouche (1984), ur film a-bouez evit Alanis, peogwir eo an hini kentañ a ziskuilh he nerzh hag he youl.\nAlanis Obomsawin a stago goude-se gant un oberenn all a-bouez, Richard Cardinal : le cri d'un enfant métis (1986), reiñ a ra ur sell fromus war buhez verr ur c'hrennard hiron a zo en em zistrujet goude bezañ bet kaset ha degaset en 28 oaled-degemer ha kreizennoù a bep seurt.\nFilmoù all a zeu er-maez c’hoazh, an holl anezho a gomz diwar-benn labourioù aozadurioù henvroat e servij an henvroidi. Ha setu darvoudoù Oka, un enkadenn c’hoarvezet e-pad an hañv e 1990 ; graet he deus un heuliad filmoù diwar-benn an darvoùdoù-se : an hini anavezetañ Kanesatake : 270 ans de résistance en deus graet tro ar bed.\nE-touez he filmoù diwezhañ emañ La Couronne cherche-t-elle à nous faire la guerre ? (2002). Taolenniñ a ra ar feulster hag an tennderioù etre ar gouennoù e Brunswick-Nevez, e 2003 La survie de nos enfants hag e 2006, Waban-Aki : peuple du soleil levant.\nE 2007 e teu er-maez Gene boy revient chez lui, istor ur soudard kozh graet gantañ brezel ar Vietnam. E 2012 eo tro Le peuple de la rivière Kattawapiskak a zispleg dre ar munud enkadenn al lojañ evit an Orinidi en Ontario. Hag evit echuiñ Hi-Ho Mistahey !, ur film hag a adlaka ar spi en-dro en oberenn Alanis Obomsawin hag a rent enor d’ar plac’h yaouank Shannenn, lazhet en ur gwallzarvoud karr-tan e 2010, stourm a rae evit kaout un deskadurezh reizh. Un hunvre bet kinniget a-stroll e Geneva d'ar Broadoù-Unanet.\nKalz a oberourien o deus dielfennet doareoù diforc’h Alanis. Ar pezh a zeu war-wel eo dilested he c'homzoù, ar c’hoant a zo gant an Orinidi da gomz int o-unan eus ar pezh a denn diouto.\n“Ar pezh a oa e penn tud wenn Hollywood a oa diskouez an Amerindian evel tud o c’houzañv abalamour d’ar gevredigezh, tost da vat evel ar pezh a zo bet graet el lennegezh kanadian setu degadoù a vloavezhioù ’zo. Eus an dismegañs a veze graet d’an Indianed e westernioù kozh ar bloavezhioù 50 d’an uhelvennad a verzherinti kontet evit emskiantaat an dud evel er film Little Big Man, ha tostoc’h ouzhimp gant filmoù evel Dances With Wolves ha Geronimo, e c’heller kaout bremañ ur sell all war an istor hag a zegas an Amerikaned da gaout evito un identitelezh vroadel nevez, uveloc’h. Kement-se ned aio ket a-enep d’ar pobloù orinat a zo bet diskaret pa'z eo bet krouet an identelezh vroadel gozh. Ar wellaenn anatañ (hag an hini bouezusañ) eo e vez produet bremañ filmoù krouet gant Orinidi. En ur c’henarroud sevel un identelezh eo arabat disteraat an diorren-se, rak adlakaat a ra ar galloud krouiñ etre daouarn ar re a ziskouezer er filmoù…”\nBird Runningwater, a ra war-dro programmoù filmoù an Orinidi e festival Sundance ar filmoù e Kalifornia, a ro ur sell orinat da stil Alanis :\n“Filmoù Obonsawin a reizh, e-keñver istor, skeudenn an Orinidi, a veze skarzhet diouzh ar filmoù. An darn vrasañ eus ar filmoù a zo bet graet hep o asant hag alies, dre vras, hep na vefe kontrollet o skeudenn gant an Orinidi, hag a vez implijet gant ar mediaoù. Krediñ a ran ervat ec'h implij Alanis ar filmañ evit reiñ gwirionez ar fedoù hag ar gaoz da galz a dud d’en ober, ar pezh n’hellent ket ober betek-henn hervez an istor.”\nIstor Rêve de Shannen, ur c'hampagn broadel evit ma c'hello bugale ar broadoù kentañ bezañ skoliataet en un doare reizh ha kaout skolioù a-ratre ha sur.\nUr c'heñveriadur istorel e 1990 en deus lakaet war wel, war ul live etrebroadel hag e koustiañs ar Ganadianed, kudennoù henvroidi Kanehsatake ha kêriadenn Oka er C'hebek. 78 devezh ha nozvezh anken a-dreñv da vardelloù graet gant (...)\nUn darvoud, gwasket start gant ar polis, a zo c'hoarvezet e Restigouche e bro Gebek e miz Even 1981: un afer lezennoù pesketa eoged a lak freuz ha reuz. Aloubet eo bet gant 550 poliser proviñsat ur mirva Mikmak, enni 150 Amerindian hag o (...)